Η Φωνή των Αμνών: 4 Μαϊ 2018\n8 Χρόνια Μνημόνιο\nΚαθημερινές ιστορίες ανθρώπων που στάθηκαν όρθιοι\nTo «αποτύπωμα» της κρίσης\nΣτις 3 Μαΐου 2010, η ελληνική κυβέρνηση έκανε το πρώτο αίτημα στις υπόλοιπες 15 χώρες του ευρώ και το Διεθνές Νομισματικό Ταμείο για οικονομική ενίσχυση. Την αίτηση συνόδευαν τρία συνημμένα έγγραφα. Όλα εμπεριείχαν μια λέξη, που μπήκε στη ζωή μας και έκτοτε δεν έχει βγει από το καθημερινό μας λεξιλόγιο, μέχρι και σήμερα… “Μνημόνιο”.\nΟκτώ χρόνια μετά, το “αποτύπωμα” της κρίσης ξετυλίγεται μέσα από 8 ιστορίες. Ένας άνθρωπος που έμεινε άστεγος από τη μια μέρα στην άλλη, μια νοσηλεύτρια που περιγράφει την κατάσταση στα νοσοκομεία και τη ζωή της, ένας ηθοποιός κι ένας εργατολόγος, μιλούν στην κάμερα του News 24/7 για τον αντίκτυπο του μνημονίου στη ζωή τους.\nΈνα επάγγελμα που άνθισε κόντρα στο κλίμα της εποχής. Δομές αλληλεγγύης που ξεπήδησαν την τελευταία οκταετία. Η ιδιωτική τηλεόραση, η εικόνα της οποίας άλλαξε ολοκληρωτικά. Η αφήγηση μιας πρώην υπαλλήλου πολυεθνικής εταιρείας, που έκανε στροφή στον επαγγελματικό της προσανατολισμό, αναζητώντας ένα βιώσιμο concept.\nΑκόμη, 8 χαρακτηριστικές φωτογραφίες και 8 βίντεο, μας θυμίζουν στιγμές που σημάδεψαν τα 8 χρόνια που πέρασαν. Ήταν δύσκολα και φορτισμένα. Με θυελλώδεις κοινωνικές αντιδράσεις, σκληρές πολιτικές συγκρούσεις αλλά και χιούμορ που μας βοήθησε να αντέξουμε.\nΙστορίες ανθρώπων για την κρίση\nΜιλώντας για τις συνέπειες της κρίσης, δεν μπορεί κανείς παρά να στρέψει το βλέμμα του στους ανθρώπους και το πώς εκείνοι αντιμετώπισαν τις αλλαγές στη ζωή τους. Για όσους μίλησαν στην κάμερα του News 24/7, το σημείο μηδέν προσδιορίζεται στο διάγγελμα του Γιώργου Παπανδρέου από το Καστελόριζο. Από εκείνη τη στιγμή, άλλοι είδαν τις ζωές τους να αλλάζουν λιγότερο και άλλοι περισσότερο. Στις περιγραφές τους βρίσκει κανείς φράσεις όπως “μαύρη κουρτίνα”, αγωνία για τις επόμενες γενιές, αλλά ταυτόχρονα και μια αξιοπρέπεια, μια άρνηση να εγκαταλείψουν την προσπάθεια και ίσως μια συγκρατημένη αισιοδοξία για το μέλλον.\nΔημοσιογραφική επιμέλεια: Μάνος Φραγκιουδάκης, Παραγωγή: Ιωάννα Μπρατσιάκου, Σκηνοθεσία: Παναγιώτης Γάκης\n“Η καλημέρα που μου έσωσε τη ζωή”\nΟ Νίκος Θεοδωρίδης ήταν από αυτούς που είδαν τη ζωή τους να αλλάζει πλήρως στην οκταετία του μνημονίου. Για περίπου τριάντα χρόνια ήταν εργοδηγός-μηχανοδηγός σε λιμενικά έργα. Καλοπληρωμένος και χωρίς να έχει αντιμετωπίσει ποτέ την ανεργία. Με την έναρξη του μνημονίου η εταιρεία στην οποία εργαζόταν απέλυσε το 90% του προσωπικού της και ο κ. Θεοδωρίδης, από τη Βάρκιζα όπου έμενε, βρέθηκε να κοιμάται σε ένα παγκάκι πίσω από την Αίγλη του Ζαππείου. Ο εγωισμός του τον οδήγησε να κρατήσει κρυφή την αστεγία του από τον γιό του, την αδερφή του και όλους τους συγγενείς του. Μια γυναίκα στην οποία συνήθιζε να λέει καλημέρα του έσωσε τη ζωή, όταν μια μέρα αντιλήφθηκε πως εκείνος δεν ανταποκρίθηκε στον χαιρετισμό. Σήμερα, έχει καταφέρει να νοικιάσει και πάλι ένα σπίτι, πουλώντας το περιοδικό δρόμου Σχεδία.\n“Βρεθήκαμε κρεμασμένα ρούχα στην μπουγάδα”\nΌταν ο Νίκος Σταυρακούδης αποφάσιζε να κατηφορήσει από την γεννέτειρά του, την Αλεξανδρούπολη στην Αθήνα, σκεφτόταν πως το ταλέντο του στην υποκριτική σε συνδυασμό με τη σκληρή δουλειά θα του εξασφάλιζαν μια άνετη ζωή. Μετά τις σπουδές του άρχισε να δουλεύει στο θέατρο και παράλληλα έγραψε το πρώτο του σενάριο για μια σειρά της ΕΡΤ. Μέχρι που ήρθε η ιδιωτική τηλεόραση. Χορηγοί, χρήματα που επενδύονταν στη μυθοπλασία και πολλές θέσεις εργασίας. Η ποιότητα της ζωής του είχε εκτοξευθεί. Μέχρι που ήρθε “το Καστελόριζο” όπως λέει και η αλλαγή έγινε άμεσα αισθητή. Τα τηλέφωνα σταμάτησαν να χτυπούν, οι παραγωγοί ακύρωσαν δουλειές και ο Νίκος Σταυρακούδης, όπως και πολλοί συνάδελφοί του αναγκάστηκε να δουλεύει για 5 και 10 ευρώ την ημέρα. Στα χρόνια του μνημονίου άλλαξε τον τρόπο ζωής του και είδε φίλους να αλλάζουν επάγγελμα. “Είναι αυτό που είχε πει ο Μπρεχτ. Πρώτα μας πήραν τα βιβλία και τώρα μας λένε αγράμματους” λέει.\n“Στο νοσοκομείο δεν υπήρχαν τα βασικά για να να κάνουμε τη δουλειά μας”\nΤα νοσοκομεία ήταν από τις δομές στις οποίες, από τις πρώτες κιόλας μνημονιακές ημέρες, εφαρμόστηκαν περικοπές στις δαπάνες. Η Μαρία Κατσούπη, νοσηλεύτρια στο Λαϊκό Νοσοκομείο, αρχικά το 2010, είδε τον μισθό της να συρρικνώνεται, με αποτέλεσμα να δυσκολεύεται, να ανταπεξέλθουν στα έξοδα του σπιτιού. Στο νοσοκομείο που εργάζεται, οι ελλείψεις σε υλικά και προσωπικό ανάγκασαν νοσηλευτικό και ιατρικό προσωπικό να δίνει έναν καθημερινό αγώνα δρόμου για να ανταπεξέλθει στις ανάγκες των ασθενών. “Πρωταρχικός μου στόχος είναι να μπορέσω να στηρίξω τα παιδιά μου”, λέει στο Νews 24/7 η κα. Κατσούπη.\nΟ εργατολόγος Διονύσης Ρίζος, μιλώντας στο News 24/7 εξηγεί πώς η οκταετία των μνημονίων έφερε στην πόρτα του γραφείου του ανθρώπους που διεκδικούν τα χρήματα τα οποία δικαιούνταν από εργοδότες που αρνούνταν να τους πληρώσουν. Η εκμετάλλευση των εργαζομένων από τους εργοδότες, τα “κανόνια” που άφησαν χιλιάδες ανθρώπους στον δρόμο αλλά και οι περικοπές στις συντάξεις είναι οι υποθέσεις που απασχόλησαν και απασχολούν τον 35χρονο εργατολόγο. Ταυτόχρονα όμως, απόρροια της οικονομικής κατάστασης ήταν και η σημαντική μείωση στις αμοιβές του για τις υποθέσεις που χειρίζεται. Όπως λέει άλλωστε “Όλοι οι άλλοι επιστημονικοί κλάδοι έχουν φυλλοροήσει προς το εξωτερικό” όμως για έναν δικηγόρο κάτι τέτοιο είναι εξαιρετικά δύσκολο.\n“Είναι πιο δύσκολο για εμάς που δεν μπορούμε να φύγουμε”\nΗ τηλεόραση «καθρέφτης» της κοινωνίας\nΑν ισχύει η έκφραση, ότι η τηλεόραση είναι ο «καθρέφτης» της κοινωνίας, τότε εξηγείται εύκολα η βαθιά κρίση στην ελληνική τηλεόραση, που δεν συγκρίνεται σχεδόν σε τίποτα με εκείνη που γνωρίζαμε πριν από τα οκτώ χρόνια του Μνημονίου.\nΠολλές φορές περνά από το μυαλό η τρομακτική σκέψη. Πόσο χρόνο χρειάζεται ένας οργανισμός για να συνηθίσει σε μια νέα κατάσταση; Σε νέες συνθήκες ζωής, ίσως άρδην διαφορετικές από αυτές στις οποίες αναπτυσσόταν προηγουμένως; Και κυρίως, αν η εξελικτική θεωρία είναι σωστή, πόσο όμοιος θα βγει ένας τέτοιος οργανισμός έπειτα από την έκθεσή του σε νέες συνθήκες ζωής; Οκτώ χρόνια, από όποια σκοπιά και ιδωθεί το ζήτημα, είναι υπεραρκετός χρόνος, ώστε να εισχωρήσει η κρίση ακόμη και στο ίδιο το DNA. Κάντε το εικόνα, σαν χολιγουντιανό blockbuster. Εσείς που βρισκόσασταν όταν το τσουνάμι των οικονομικών, κοινωνικών και πολιτικών αλλαγών ανακάτευε την Ελλάδα σε ένα καζάνι που βράζει; Μπορεί να μην θέλουμε να το παραδεχτούμε, όμως την επέλαση των μνημονίων την ζήσαμε όλοι, πριν την βιώσουμε στο πετσί μας, μέσα από το “χαζοκούτι”.\nΑπό εκεί παρακολουθήσαμε τον Γιώργο Παπανδρέου να ανακοινώνει το πρώτο μνημόνιο, βάζοντας ορίζοντα εξόδου στην επιφάνεια, το 2011. Κι ύστερα ήρθαν τα Ζάππεια, οι τριμερείς κυβερνήσεις, η κατάρρευση του δικομματισμού (as we know it), το σλόγκαν της ελπίδας που ήρθε (;), ο πανζουρλισμός των ημερών που προηγήθηκαν του δημοψηφίσματος και η φρενίτιδα όσων ακολούθησαν. Κάθε Έλληνας μπορεί να σχηματοποιήσει στο μυαλό του, να ενώσει εικόνες όλων αυτών των ετών, εν μέρει και χάρη στην τηλεόραση. Μια τηλεόραση που όταν το παλιρροϊκό κύμα της κρίσης τραβήχτηκε έμεινε τουλάχιστον κουτσή και ακόμη κάνει προσπάθειες να σταθεί στο μπαστούνι της.\nΦτωχή μου ιδιωτική τηλεόραση\nΤο 2008, όταν τα πιο επίσημα χείλη διαβεβαίωναν πως τίποτα δεν πρόκειται να ανακόψει την πορεία της ελληνικής κοινωνίας προς την ευδαιμονία, μόνο το μεγάλο κανάλι μετέδιδε σε εβδομαδιαία βάση διψήφιο αριθμό τηλεοπτικών σειρών (11 για την ακρίβεια) για να φτάσει η ιδιωτική τηλεόραση μόλις τρία – τέσσερα χρόνια αργότερα να έχει να παρουσιάσει στο σύνολό της (όλα δηλαδή τα ιδιωτικά κανάλια από κοινού) μόλις 5-6 από δαύτες.\nΉταν το πρώτο που αναζήτησα ως μέτρο σύγκρισης από τα χρόνια πριν και μετά το μνημόνιο. Η μυθοπλασία, οι τηλεοπτικές σειρές, αποτελούν το πιο δυνατό “χαρτί” της ελληνικής τηλεόρασης, από την γέννησή της ως σήμερα. Αν ζητηθεί σε κάποιον να κατονομάσει το αγαπημένο του τηλεοπτικό πρόγραμμα από την ιστορία της ιδιωτικής τουλάχιστον τηλεόρασης, είναι σχεδόν βέβαιο, πως θα αναφέρει κάποιο σίριαλ και σχεδόν αδύνατο αυτό να μην τοποθετείται τουλάχιστον μια δεκαετία πίσω στο χρόνο.\nΠοιος θα φανταζόταν τότε, πως το μεγαλύτερο ιδιωτικό κανάλι της χώρας, ο τηλεοπτικός σταθμός με την υψηλότερη τηλεθέαση διαχρονικά και τις περισσότερες παραγωγές που παραμένουν αναγνωρίσιμα brand name στη συνείδηση του Έλληνα, θα έμοιαζε με βομβαρδισμένο τοπίο. Πλέον, το MEGA της τελευταίας διετίας, θυμίζει έναν ρωσικό ραδιοφωνικό σταθμό, ονόματι MDZhB, που από “μιντιακή αδράνεια” εξακολουθεί να εκπέμπει ασταμάτητα, χωρίς να έχει ζωή, από το 1982. Καταιγισμός προγραμμάτων σε επανάληψη, που έρχονται να επιτείνουν τη νοσταλγία μιας άλλης εποχής, που για αρκετούς από εμάς ανεξάρτητα από την κρίση, συνδέεται με τα χρόνιας της αθωότητας και εκείνα της εφηβείας.\nΚι όμως το MEGA δεν είναι παρά η κορυφή του παγόβουνου. Μην πάτε πολύ μακριά, μόλις στο 2011 και στο κουμπί νο. 5. Ήταν επικρατέστερο για το ALTER που στα μικράτα του ονομαζόταν Channel 5. Ο τηλεοπτικός σταθμός είχε συγκεντρώσει μια σειρά από αναγνωρίσιμους τηλεαστέρες, τόσο από το χώρο της ψυχαγωγίας, όσο και από εκείνον της ενημέρωσης και απασχολούσε σύμφωνα με τα δημοσιεύματα της εποχής 700 εργαζόμενους. Ο σταθμός μπήκε σε περιπέτειες το 2011, παρέμεινε σε λειτουργία έπειτα από επίσχεση εργασίας των ανθρώπων που δούλευαν σε αυτόν και τελικά πέρασε στην ανυπαρξία. Άλλη μια περίπτωση, μια ακόμη σταθερά που υπέκυψε στην πίεση της οικονομικής κρίσης.\nΜαυρισμένη και πάντα δημόσια\nΚαι ύστερα ήρθε η περιπέτεια της δημόσιας τηλεόρασης στο σύνολό της. Η απόφαση της τριμερούς κυβέρνησης ΝΔ, ΠΑΣΟΚ και ΔΗΜΑΡ να τραβήξει την πρίζα μέσα σε μια νύχτα στην ΕΡΤ ενέτεινε το ζοφερό πλαίσιο στο οποίο κινούνταν πλέον το μιντιακό τοπίο της Ελλάδας. Βρισκόμαστε άλλωστε στην καρδιά της κρίσης, το 2013, με την κοινωνία “καζάνι που βράζει” και το ενδεχόμενο επιστροφής στην κανονικότητα – όπου κανονικότητα βάλτε την ελπίδα πολλών πως θα επιστρέφαμε στην πρότερη κατάσταση – να μοιάζει ολοένα και πιο απίθανο.\nΠολλοί είδαν πολιτική σκοπιμότητα σε εκείνη την ενέργεια. Άλλωστε, την ΕΡΤ μπορεί κανείς να την ψέξει για πολλά, όμως ως το βράδυ που βυθίστηκε στο σκοτάδι δεν ανήκε στις δημόσιες εκείνες επιχειρήσεις που έβαζαν “μέσα” τον κρατικό προϋπολογισμό. Η επιστροφή της δημόσιας τηλεόρασης στην ζωή, μια από τις εξαγγελίες που έφερε εις πέρας η κυβέρνηση ΣΥΡΙΖΑ/ΑΝΕΛ, βρίσκει την ΕΡΤ να επιχειρεί να βρει ξανά τους δεσμούς με τον τηλεθεατή.\nΜέσα στα χρόνια που ακολούθησαν αναδύθηκαν άλλες τηλεοπτικές συχνότητες, δυνάμωσαν, κάλυψαν το κενό που έμεινε, αντιγράφοντας λίγο πολύ την ίδια τη ζωή, στην οποία δεν αρέσουν τα κενά.\nΤα τελευταία δύο χρόνια, τα κανάλια δείχνουν να επιθυμούν την επιστροφή στην κανονικότητα. Επιχειρήθηκαν νέες τηλεοπτικές παραγωγές, τόσο από πλευράς σίριαλ, όσο και σε ψυχαγωγικά show (λιγότερο στον ενημερωτικό τομέα) και δόθηκε η εντύπωση πως η τηλεόραση (όχι στο σύνολό της) βγήκε από το μαύρο τούνελ. Κατά πόσο αυτό αληθεύει, μένει να αποδειχτεί στο μέλλον, στο άμεσο μέλλον.\nΗ κρίση δεν είναι οικονομική, είναι εμπιστοσύνης\nΠέρα και πάνω όμως από όλα, εκείνο που θα πρέπει να απασχολεί τους τηλεοπτικούς σταθμούς και κατ’ επέκταση όλα τα μέσα ενημέρωσης, είναι το γεγονός πως έχει προσβληθεί ο πυρήνας της ύπαρξής τους, έχει διαρραγεί μια ιδιαίτερα σημαντική σταθερά στη σχέση τους με τους πολίτες. Και αυτή δεν είναι άλλη από την εμπιστοσύνη. Μέσα στη λαίλαπα της κοινωνικής αναταραχής, ο φορέας της είδησης, ο δίαυλος των κακών μαντάτων, το μιντιακό σύστημα ενημέρωσης που είχε κι εκείνο τις βάσεις του στερεωμένες σε ένα κόσμο που άλλαζε εκ βάθρων χάνει τη γη κάτω από τα πόδια του.\nΚι όμως, το φαινόμενο αυτό δεν σάρωσε, ούτε διαπερνά ακόμη τώρα που μιλάμε μόνο την ελληνική κοινωνία και πραγματικότητα. Το είδαμε να συμβαίνει διαδοχικά σε μια σειρά από χώρες του λεγόμενου δυτικού κόσμου, με τους πολιτικούς αναλυτές να τονίζουν εδώ και χρόνια πως αποτελεί τη βραδυφλεγή βόμβα στα θεμέλια της αντιπροσωπευτικής δημοκρατίας, όπως τη γνωρίσαμε τον τελευταίο αιώνα. Όταν μια κοινωνία φτάσει στο σημείο να αμφισβητεί ευθέως, να μην εμπιστεύεται κατ’ αρχήν την πολιτική, τότε αποσταθεροποιούνται τόσο οι θεσμοί, όσο και οι πυλώνες που τη στηρίζουν, σημειώνει σε έρευνά του ο Ολλανδός καθηγητής πολιτικών επιστημών Tom W. G. van der Meer.\nΈνας βασικός πυλώνας της δημοκρατίας λοιπόν είναι χωρίς δεύτερη σκέψη ο Τύπος, η λεγόμενη τέταρτη εξουσία, που θεωρητικά και ιδανικά ελέγχει και ασκεί κριτική στην εξουσία. Μοιραία λοιπόν, σε ένα σύστημα που βυθίζεται εν τω συνόλω, τα media δεν θα μπορούσαν να αποτελέσουν εξαίρεση. Τουναντίον, αποτελούν τον θεσμό του οποίου η εικόνα έχει ραγίσει περισσότερο από κάθε άλλον.\nΣε έρευνα της εταιρίας δημοσίων σχέσεων Edelman σε 28 χώρες σε όλο τον κόσμο, φαίνεται πως οι πολίτες δείχνουν να εμπιστεύονται λιγότερο τα media (με ποσοστό 43%), σε σύγκριση με τις ΜΚΟ, τις κυβερνήσεις και τις επιχειρήσεις. Γενικότερα, το 2018, ο βαθμός εμπιστοσύνης σε παγκόσμιο επίπεδο είναι κάτω από τη βάση (στο 48%), με απογοητευτικούς δείκτες για τις περισσότερες χώρες της Ευρώπης, την Αμερική, τον Καναδά και την Ιαπωνία. Είναι ενδεικτικό πως στις ΗΠΑ μόνο, η εμπιστοσύνη των πολιτών στα μέσα ενημέρωσης κατέρρευσε τα τελευταία χρόνια, με τη χώρα να κατρακυλά 10 θέσεις μεταξύ των 28 από το 2016 ως και σήμερα.\nΠαράλληλα, σχεδόν 7 στους 10 πολίτες ανησυχούν πως βομβαρδίζονται από Fake News, τα οποία και γίνονται όπλο στα χέρια ορισμένων, προκειμένου να επηρεάσουν την κοινή γνώμη προς τη μία ή την άλλη κατεύθυνση.\nΣτην Ελλάδα των οκτώ χρόνων μνημονίου, αυτό το φαινόμενο μοιάζει να πολλαπλασιάζεται δραματικά και μεγαλύτερος ηττημένος από αυτή την καχυποψία είναι η τηλεόραση την οποία μόλις 3,6% των πολιτών δηλώνει πως εμπιστεύεται πολύ. Ο ίδιος δείκτης, στην πρόσφατη έρευνα της ΔιαΝεοΣις, για τα πολιτικά κόμματα είναι στο 8,1% και αναφορικά με τον πρωθυπουργό αγγίζει το 20,3%.\nΟ απερίσκεπτος τηλεθεατής\nΚι όμως, όσο κι αν βάλουμε κατά των τηλεοπτικών σταθμών, όσο κι αν αναθεματίζουμε για την χαμηλή ποιότητα των προγραμμάτων, τα στοιχεία δείχνουν πως δεν μειώνεται ο χρόνος που περνάμε μπροστά από τους τηλεοπτικούς δέκτες. Επιπλέον, από την είσοδο του MEGA στην εντατική και έπειτα, παρατηρούμε μια επιστροφή σε προγράμματα φτηνού άρτου και θεάματος με μια επιμονή στα φορμάτ των reality.\nΤο ερώτημα που πρέπει να θέσει κανείς στον εαυτό του είναι αν ο εκάστοτε τηλεοπτικός σταθμός θα επέμενε σε ένα πρόγραμμα, όποιο και αν ήταν αυτό, αν ο τηλεθεατής επεδείκνυε την αποστροφή του σε αυτό. Γιατί συμβαίνει το παράδοξο, όλοι να στηλιτεύουμε το περιεχόμενο της ελληνικής τηλεόρασης, ως την επομένη το πρωί, όταν και το ραβασάκι της Nielsen, έρχεται να αποδείξει την ανακολουθία λόγου και πράξεων και εμάς των ίδιων, ως τηλεθεατών.\nΟ πρώτος που πρέπει, μπορεί και έχει τη δύναμη να φτιάξει μια καλύτερη τηλεόραση είναι ο ίδιος ο τηλεθεατής με την επιλογή που θα κάνει από το τηλεκοντρόλ του και αυτό μπορεί να ακούγεται ουτοπικό, αποτελεί όμως μια πραγματικότητα.\nΗ τηλεόραση στην Ελλάδα έπειτα από οκτώ χρόνια στο χορό της οικονομικής κρίσης δεν είναι, ούτε θα μπορέσει να γίνει όπως πριν. Ως μέρος και αυτή της κοινωνίας που ζυμώνεται στα ζόρικα του μνημονίου, έχει λόγο ύπαρξης με άλλη εικόνα και διαφορετικό μήνυμα. Απλά θυμηθείτε πως αυτή την εικόνα, πίξελ, το πίξελ, θα μπορούσαμε να την διαμορφώσουμε εμείς ως τηλεθεατές.\nΗ στροφή στο τατουάζ ως διέξοδος\n“Ο κόσμος ήθελε κάπου να ξεσπάσει, να κάνει κάτι για τον εαυτό του, να αποτινάξει την καταπίεση και έκανε tattoos”\nO Λεωνίδας είναι ζωγράφος. Κάνει ατομικές εκθέσεις. Μάλιστα, αυτήν την περίοδο προετοιμάζει μία. Απέκτησε το δικό του studio το 2009, έπειτα από 10 χρόνια προϋπηρεσίας ως επαγγελματίας του είδους, σε εξόχως δημοφιλή tattoos shops του κέντρου και των βορίων προαστίων. Οι συνθήκες ή για την ακρίβεια, η φιλοσοφία των studios με τα οποία συνεργαζόταν δεν “κούμπωνε” απόλυτα στη δική του και κάπως έτσι πέρασε την ιστορία στο επόμενο βήμα.\nΕπέλεξε να δραστηριοποιηθεί στην περιοχή όπου είχε μεγαλώσει, κυρίως γιατί ήθελε να τη στηρίξει: τον Άγιο Δημήτριο. “Επιπροσθέτως, το 2009 δεν υπήρχε κάτι αντίστοιχο, στην περιοχή”. Με το mall, το μετρό και τη Βουλιαγμένης σε απόσταση αναπνοής (δυο στενών) η περιοχή δεν είχε ιδιαιτέρως φθηνά ενοίκια “σίγουρα όμως, οι τιμές ήταν λίγο καλύτερες από αυτές του κέντρου”.\nΟ χώρος του Lonis Tattoo δεν είχε ακόμα ολοκληρωθεί “όταν άρχισαν να έρχονται οι άνθρωποι που με εμπιστεύονταν τα προηγούμενα χρόνια και ζητούσαν το επόμενο tattoo. Δεν είχαμε καν τοποθετήσει τον υπολογιστή ή το σαλόνι και αρχίσαμε τη δουλειά” πριν την πρώτη επίσημη μέρα. Το πελατολόγιο του “μαζί με την πίστη στον εαυτό μου και τις δυνατότητες μου ήταν ο λόγος που πήρα το ρίσκο, σε δύσκολους καιρούς, αφού πια είχαμε μπει στην κρίση. Αν υπάρχουν οι ικανότητες και είσαι ειλικρινής και τίμιος με τους ανθρώπους που σε εμπιστεύονται, δεν φοβάσαι”.\nΣτα χρόνια που ακολούθησαν παρατηρήθηκε μια κατακόρυφη αύξηση στη ζήτηση του κοινού. Θα έχετε πρόχειρα τα πέντε στάδια της θλίψης (άρνηση, θυμό, διαπραγμάτευση, κατάθλιψη και αποδοχή), όπως και το γυναικείο φαινόμενο μιας μεγάλης αλλαγής στην εμφάνιση, έπειτα από χωρισμό. Το ψυχολογικό κομμάτι ήταν ο κύριος λόγος που πλέον χρειάζεται να ψάξουμε για να βρούμε κάποιον, στο χώρο, χωρίς δεματοστιξία. “Ένας άλλος λόγος είναι πως το tattoo απενοχοποιήθηκε, μέσω της τηλεόρασης. Τα βλέπαμε κάθε μέρα, παντού. Από διαγωνισμούς μαγειρικής έως διαφημίσεις -μέχρι και σε πιο λαϊκά μέρη, όπως είναι τα μπουζούκια. Έπαψε να είναι ίδιον των απόκληρων και να συνδέεται με φυλακισμένους ή ναρκομανείς”. Η αλήθεια είναι πως όταν απέκτησα το πρώτο tattoo, το 1998, το πρώτο πράγμα που με είχαν ρωτήσει οι οικείοι μου ήταν… αν άρχισα τα ναρκωτικά. Η τωρινή εποχή απέχει παρασάγγας από αυτό, γεγονός που επιβεβαιώνει και ο Λεωνίδας.\n“Έχουμε πελάτισσες που είναι 75 χρόνων. Αρκετός κόσμος που έρχεται είναι μεταξύ 60 και 75 χρόνων. Άνθρωποι που πάντα ήθελαν να κάνουν ένα tattoo, αλλά δεν είχαν το θάρρος. Ήταν καταπιεσμένοι. Λίγο η κρίση, λίγο όσα ήλθαν μαζί της, η καταπίεση, η απομόνωση, η αδυναμία να νιώσεις πως ελέγχεις τη ζωή σου, έψαχναν να ξεσπάσουν σε κάτι πολύ προσωπικό. Το tattoo, βλέπετε, είμαι μια πολύ προσωπική υπόθεση. Κάποιοι δεν είχαν χρήματα να καλύψουν τις βασικές ανάγκες, αλλά είχαν τεράστια ανάγκη να κάνουν κάτι για τον εαυτό τους, για να “σβήσουν” ένα απωθημένο. Αναζητούσαν μια διέξοδο” και το tattoo έγινε αυτό ακριβώς -για τη ψυχολογία τους.\nΟποία έκπληξις, οι μεγάλοι σε ηλικία άνθρωποι δεν επιλέγουν ονόματα των εγγονών ή των παιδιών τους. “Συνήθως προτιμούν κάτι στιλιζαρισμένο: λουλουδάκια, κοριτσάκια, πιο γραμμικά σχέδια, πιο καρτούν. Επίσης, όσοι έχουν ταξιδέψει ζητούν κάτι που να τους θυμίζει το αγαπημένο τους ταξίδι (πχ τον Βούδα). Πέραση έχουν τα ρεαλιστικά “που είναι οι προσωπογραφίες ή η ακριβής αποτύπωση εικόνας, σαν να είναι “ζωντανή”.\nΖήτησε κάποιος το logo του ΣΥΡΙΖΑ ή της ΝΔ ή του ΠΑΣΟΚ; “Παλαιότερα υπήρχαν και αυτά. Στο studio αυτό έχουμε συγκεκριμένη πολιτική σε σήματα κομμάτων, σε οπαδικά και φασιστικά σύμβολα. Δεν τα κάνουμε”.\nΠόσα cover ups έχουν αναλάβει οι άνθρωποι του -πολυβραβευμένου σε διεθνή tattoos conventions- Lonis Tattoo, δεδομένου ότι σε καιρό κρίσης ο ενδιαφερόμενος θα ψάξει και την καλή τιμή -κάνοντας έκπτωση στην ποιότητα ή το αποτέλεσμα; “Οι επιδιορθώσεις που έχουν γίνει είναι πάρα πολλές και συνεχίζονται ακόμα. Έχει βοηθήσει η διαφήμιση από στόμα σε στόμα και το γεγονός ότι όσοι ψάχνουν πού να κάνουν cover up -έχοντας πια, και το φόβο της νέας αποτυχίας- βλέπουν ένα σχέδιο που τους αρέσει και εμπιστεύονται τον συγκεκριμένο tattoo artist. Κάποιες φορές ωστόσο, το αποτέλεσμα της πρώτης δουλειάς είναι τόσο κακό που δεν γίνεται cover up”. Για όσους τυχόν ενδιαφέρονται να ακολουθήσουν αυτή τη δουλειά, ο Λεωνίδας εξηγεί πως “είναι σημαντικό να υπάρχει μια καλλιτεχνική αντίληψη στο σχέδιο και στο σχεδιασμό, γιατί δεν αρκεί να βρίσκεις ένα σχέδιο και να το κάνεις στάμπα”. Βάζεις και ψυχή, για να είναι ιδανικό το αποτέλεσμα.\nΑλληλεγγύη στα χρόνια του μνημονίου\nΤο Μητροπολιτικό Κοινωνικό Ιατρείο Ελληνικού, η Κοινωνική Κουζίνα ο Άλλος Άνθρωπος και το Αλληλέγγυο Σχολείο της Μεσοποταμίας δίδαξαν αλληλεγγύη και ανθρωπιά στα χρόνια της κρίσης\nΑν υπάρχει ένα πράγμα που γιγαντώθηκε, μαζί με τα προβλήματα που απέκτησαν εκατομμύρια Έλληνες, με το ξέσπασμα της οικονομικής κρίσης και τα μνημόνια που τη συνόδευσαν, αυτό είναι σίγουρα το κίνημα αλληλεγγύης. Τα προηγούμενα χρόνια η εμφανής τουλάχιστον αλληλεγγύη περιοριζόταν στα…κέρματα, για ανθρώπους που μας πλησίαζαν στα μέσα μαζικής μεταφοράς. Τα αντανακλαστικά που επέδειξε η κοινωνία μετά τα μνημόνια αποδείχθηκαν εξαιρετικά.\nΚοινωνικά ιατρεία και φροντιστήρια, συλλογικές κουζίνες, αλληλέγγυα σχολεία, παζάρια ανταλλακτικής οικονομίας, δράσεις συλλογής φαρμάκων, ρούχων και τροφίμων, τράπεζες χρόνου μέχρι εκδηλώσεις πολιτιστικού χαρακτήρα και γενικές συνελεύσεις, που έγιναν κυρίως τάση μετά το κίνημα των Αγανακτισμένων. Είναι πολλές οι κοινωνικές δομές, κινήσεις πολιτών και συλλογικά στέκια που ξεπήδησαν μέσα απ’ την κρίση ή ενισχύθηκαν μέσα σ’ αυτή.\nΕπισκεφθήκαμε το Μητροπολιτικό Κοινωνικό Ιατρείο Ελληνικού, την Κίνηση Πολιτών Μεσοποταμία στο Μοσχάτο και την Συλλογική Κουζίνα Άλλος Άνθρωπος.\nΚουζίνα ο Άλλος Άνθρωπος: Το φαγητό πάντα μας φέρνει πιο κοντά\nΈνα μεσημέρι ακολουθήσαμε την ομάδα της κουζίνας ο Άλλος Άνθρωπος μέχρι το εκκλησάκι του Άι Γιώργη, στη συμβολή των οδών Πειραιώς και Θερμοπυλών. Ο ήλιος βάραγε κατακούτελα, αλλά για τον Δημήτρη, τον Αλέξανδρο και τα άλλα παιδιά δεν είχε σημασία. Έστησαν τον πάγκο τους πάνω στο πεζοδρόμιο, άναψαν το γκάζι και ο Δημήτρης έριξε μέσα σε μια μεγάλη κατσαρόλα τα αποξηραμένα μανιτάρια που είχε φέρει, μπόλικα μπαχαρικά και λίγο λάδι και άρχισε να τα σοτάρει. Έπειτα πρόσθεσε τις φρεσκοκομμένες πιπεριές που έκοψε εκείνη την ώρα κάτω απ’ τον ήλιο και μπόλικη σάλτσα ντομάτας. «Σε μια ώρα θα τρώμε», είπε. Το μενού της ημέρας ήταν κριθαράκι με μανιτάρια και πιπεριές.\nΛίγο αργότερα εμφανίστηκαν οι πρώτοι συνδαιτυμόνες, αν και το ραντεβού συνήθως είναι γύρω στις 15:30. «Μοσχοβόλισε» είπε ένας κύριος που έφτασε την ώρα που μόλις είχαν αρχίσει να αναδύονται οι μυρωδιές. Εκεί, σε ένα απ’ τα πιο κεντρικά σημεία της Πειραιώς.\nΚι αυτός, όπως και εκατοντάδες άλλοι τρώνε καθημερινά μαζί με τον Άλλο Άνθρωπο, τον οποιονδήποτε άλλο. Η προσπάθεια που ξεκίνησε τον Δεκέμβριο του 2011 ο Κώστας Πολυχρονόπουλος, όταν με τέσσερα ευρώ στην τσέπη και όσα λαχανικά μάζεψε απ’ τους αρχικά δύσπιστους παραγωγούς που συνάντησε στην λαϊκή της Καλλιδρομίου, έχει πια ριζώσει και έχει γίνει «σπίτι» για πολλούς. Όχι μόνο για όλους εκείνους που πηγαίνουν στο χώρο της Κουζίνας στο Μεταξουργείο για να φάνε κάθε μέρα πρωινό, να πιουν ένα καφέ με τους φίλους που απέκτησαν εκεί, να κάνουν μπάνιο ή να πλύνουν τα ρούχα τους, αλλά και για πολλούς άλλους. Ανθρώπους που δεν έχουν ανάγκη το φαγητό αλλά απολαμβάνουν την παρέα ή θέλουν να βοηθήσουν.\nΜε συνολικά περίπου 20 κουζίνες στην Αττική αλλά και σε άλλες περιοχές της Ελλάδας (Λέσβο, Χίο, Θεσσαλονίκη, Πάτρα, Καλαμάτα κ.ά), καθώς και δύο κουζίνες σε Βαρκελώνη και Μπόντρουμ μαγειρεύουν καθημερινά περίπου 1.000 με 1.200 μερίδες φαγητό.\n«Είναι αυτοοργανωμένες και αυτοδιαχειριζόμενες πλέον οι κουζίνες, δεν κάνω ούτε εγώ κουμάντο ούτε κανένας», λέει ο Κώστας καθώς μας ξεναγεί στο χώρο της κουζίνας και στην αποθήκη τροφίμων στο Μεταξουργείο.\nΌσο για το πώς τα καταφέρνουν: «Η Κοινωνική Κουζίνα ο Άλλος Άνθρωπος στηρίζεται αποκλειστικά στον άλλο άνθρωπο, δεν έχει νομική μορφή. Έρχεται κάποιος τρώει μαζί μας και από εκεί και πέρα, είτε θέλει να συνεισφέρει, ή οικονομικά, ή να φέρει τρόφιμα, ή με εθελοντική εργασία, το κάνει εκείνη την ώρα.\nΑυτό αντικατοπτρίζεται και στο τσουκάλι. «Φτιάχνουμε οτιδήποτε μπορεί να μαγειρευτεί και στο σπίτι, αρκεί να έχουμε τα υλικά», λέει ο Δημήτρης καθώς ανακατεύει το κριθαράκι με τη μεγάλη ξύλινη κουτάλα που κουβάλησαν μαζί με τον άλλο εξοπλισμό. Έτσι, όπως εξηγεί, μπορεί να έχουν κρέας (κυρίως κοτόπουλο) για 20 μέρες συνεχώς, αλλά μετά όχι. Οπότε συνήθως υπάρχουν όσπρια, ζυμαρικά και ρύζι.\n«Η ανταπόκριση του κόσμου μπορώ να πω ότι είναι συγκινητική. Την περίοδο ‘15-’16 μαγειρεύαμε μέσο όρο 9.000 μερίδες την ημέρα, αφού πηγαίναμε και σε περιοχές με πρόσφυγες. Αν σκεφτείς το κόστος για όλα αυτά βγαίνει ένα υπέρογκο ποσό. Συνολικά έχουμε μοιράσει γύρω στα 8 εκατομμύρια μερίδες. Αν η μια κοστίζει έστω ένα ευρώ, φαντάσου πόσο συγκινητική είναι η προσφορά του κόσμου».\n«Δεν μπορείς να πάρεις χρήματα από οποιονδήποτε. Ούτε μπορώ να δεχθώ χρήματα απ’ την Ευρωπαϊκή Ένωση που έχει επιβάλει αυτό που κάνουμε τώρα εδώ. Γι’ αυτό και δεν έχω δεχθεί κανένα βραβείο απ’ αυτά που μου έχουν προσφέρει. Το 2015 μας δώσανε το βραβείο του Ευρωπαίου πολίτη. Φυσικά δεν το δεχθήκαμε. Πήγα στις Βρυξέλλες και τους το είπα», σημειώνει εξάλλου ο Κώστας.\nΑυτό όμως που κάνει διαφορετικό τον Άλλο Άνθρωπο απ’ οποιοδήποτε συσσίτιο είναι η φιλοσοφία που τον διέπει. «Άλλο η λύπηση κι άλλο η αλληλεγγύη, άλλο η φιλανθρωπία κι άλλο ο σεβασμός. Έχει μεγάλη διαφορά. Εμείς δεν κάνουμε ούτε φιλανθρωπία ούτε συσσίτια με την έννοια που έχουν σήμερα», λέει ο Κώστας και καταλήγει: «Ο άστεγος δεν έχει ανάγκη τόσο το φαγητό μου, αλλά αυτό που κάνω με τον διαφορετικό τρόπο. Έχει ανάγκη ανθρώπους να τον κοιτάνε στα μάτια».\nΤο αλληλέγγυο Σχολείο της Μεσοποταμίας δεν διδάσκει μόνο μαθήματα, αλλά δημοκρατία\nΤο αλληλέγγυο σχολείο της Μεσοποταμίας, μιας κίνησης πολιτών στο Μοσχάτο που ξεκίνησε κυρίως από ανθρώπους ευαισθητοποιημένους σε οικολογικά θέματα πριν την κρίση και με το ζήτημα του παραλιακού μετώπου να είναι πάντα επίκαιρο γι’ αυτούς, φέτος συμπληρώνει πέντε χρόνια. Σε αυτό παρακολουθούν μαθήματα περίπου 300 παιδιά απ’ όλες τις βαθμίδες εκπαίδευσης και διδάσκουν εθελοντικά γύρω στους 50 εκπαιδευτικούς.\nΚάνουν μαθήματα για την προετοιμασία των Πανελλαδικών Εξετάσεων, ενισχυτική διδασκαλία οι μικρότεροι και πολλοί μαθαίνουν ξένες γλώσσες. Εδώ διδάσκονται Αγγλικά, Γαλλικά, Γερμανικά και Ισπανικά, και πολλοί μαθητές έχουν πάρει πιστοποιήσεις Proficiency και Β2. Πολλά παιδιά έχουν περάσει στο πανεπιστήμιο, μας εξηγεί ένας απ’ τους ανθρώπους που έστησαν το κομμάτι του αλληλέγγυου σχολείου, ο Χρήστος Κορολής, που διδάσκει Αγγλικά.\n«Το 2011 στήθηκε το δίκτυο της τράπεζας χρόνου, το οποίο σημαίνει ανταλλαγή υπηρεσιών χωρίς τη διαμεσολάβηση χρήματος. Μέσα απ’ αυτό ξεπήδησε το αλληλέγγυο σχολείο, την περίοδο ‘12-’13. Δημιουργήθηκε για να καλύψει υπαρκτές ανάγκες σε ένα κόσμο που εκείνη την περίοδο έχανε τη δουλειά του”.\nΗ φιλοσοφία όμως πίσω απ’ αυτό δεν είναι απλώς για ένα κοινωνικό φροντιστήριο. Στοχεύουμε βέβαια στο «να είμαστε φραγμός στον αποκλεισμό κάποιων συνανθρώπων απ’ την τριτοβάθμια εκπαίδευση ή πιστοποιήσεις», όμως, «χωρίς να είμαστε υπέρ της παραπαιδείας», λέει ο Χρήστος.\n«Πατάμε πάνω στο κοινωνικό ζήτημα και προσπαθούμε με τους δικούς μας όρους να το βελτιώσουμε. Αυτό που ξεχωρίζει τη Μεσοποταμία, είναι το στοιχείο της δημοκρατίας και της κουλτούρας της συμμετοχής, έχοντας οριζόντιες συνελεύσεις (μικτές γονιών-εκπαιδευτικών-μαθητών όπου αξιολογείται συλλογικά η λειτουργία του σχολείου) και λαμβάνοντας αποφάσεις για δράσεις κοινωνικές και πολιτιστικές. Η Μεσοποταμία λειτουργεί με συναίνεση για όλα της τα ζητήματα» εξηγεί.\nΑπ΄ το ‘10 και μετά αρχίζει να εμπλουτίζεται το πρόγραμμα δράσεων. Πολλοί περισσότεροι άνθρωποι αρχίζουν να μπαίνουν στη Μεσοποταμία και να βάζουν αυτά τα πολιτικά αιτήματα, της άμεσης δημοκρατίας, της λογικής του δικτύου, της λογικής της δημιουργικής αντίστασης κατά κάποιο τρόπο.\nΤο αλληλέγγυο Σχολείο της Μεσοποταμίας είναι ανάμεσα σε αυτά που έστησαν το πανελλαδικό συντονιστικό αλληλέγγυων σχολείων. Επίσης έχει μια διαρκή σχέση και επικοινωνία με το Β ‘Γυμνάσιο Μοσχάτου, όπου φιλοξενούνται οι γενικές συνελεύσεις, ενώ μοιράζονται και μια μεικτή θεατρική ομάδα.\nΕδώ όλα λειτουργούν στη λογική της ισοτιμίας και του δικτύου. «Αν φέρεις πχ το παιδί σου να γραφτεί Αγγλικά, εσύ θα γραφτείς ως μέλος στην τράπεζα χρόνου, προκειμένου να δηλώσεις αυτό που και εσύ μπορείς να προσφέρεις. Είναι μια εμπλοκή στη λογική της ισοτιμίας», εξηγεί ως προς τον τρόπο λειτουργίας. Τονίζει ωστόσο πως «δεν έχουμε χρονοπιστώσεις. Τη συμμετοχή του κόσμου την αξιολογούμε τελείως διαφορετικά».\nΜητροπολιτικό Ιατρείο Ελληνικού: Πάνω από 63.000 ασθενείς στα χρόνια της κρίσης\nΤο Μητροπολιτικό Ιατρείο του Ελληνικού στήθηκε τον Δεκέμβριο του 2011, μέσα στην πρώην αμερικανική βάση, με τρεις γιατρούς και πολύ λίγο κόσμο. Στην πορεία όμως καθώς μάθαινε ο κόσμος γι’ αυτό, κυρίως μέσω του διαδικτύου, ξεπέρασαν τους 100 οι εθελοντές γιατροί και έτσι τον Νοέμβριο του ‘16 έφτασαν τους 120, όπως λέει στο News 24/7 η κ. Βασιλική Ηλιοπούλου, εθελόντρια στο ιατρείο. «Η ανάγκη έφερνε τη μια ειδικότητα μετά την άλλη».\n«Τα περισταστικά που έβλεπαν οι γιατροί κυρίως μέχρι το ‘16 ήταν παραμελημένα. Ήταν άνθρωποι που για μεγάλο χρονικό διάστημα είχαν αφήσει το πρόβλημα μέχρι που αυτό γιγαντώθηκε. Πήγαν σε κάποιο νοσοκομείο και έφαγαν πόρτα γιατί είτε έπρεπε να υπογράψουν υπεύθυνη δήλωση ότι θα έρθει στην εφορία το χρέος ή τους έστελναν σε εμάς – συνήθως οι κοινωνικές υπηρεσίες των νοσοκομείων» εξηγεί η κ. Ηλιοπούλου που ξεκίνησε να αφιερώνει χρόνο στο ιατρείο όταν διαπίστωσε ως εκπαιδευτικός, ότι πολλά παιδιά δεν ήταν επαρκώς εμβολιασμένα λόγω οικονομικής δυσπραγίας.\nΌσο για το ποιοι άνθρωποι στράφηκαν στο Μητροπολιτικό Ιατρείο του Ελληνικού, αυτοί ήταν «κυρίως Έλληνες, ηλικίας από 55 μέχρι 65, και έπειτα αρκετοί Αλβανοί που είχαν μείνει άνεργοι, γιατί πολλοί εργάζονταν σε οικοδομές. Στην πορεία όμως είδαμε ότι αυτοί αποχωρούσαν. Εδώ μπορεί να πει κάποιος πως έρχονταν οι πάρα πολύ φτωχοί. Οι περισσότεροι όμως ήταν ελεύθεροι μικρομεσαίοι επαγγελματίες που είχαν ένα μαγαζάκι και το έκλεισαν» αναφέρει.\n«Ήταν άνθρωποι που βλέποντας τους δεν σου πέρναγε απ’ το μυαλό. Καλοβαλμένοι, καλοντυμένοι» συμπληρώνει η κ. Ηλιοπούλου σημειώνοντας χαρακτηριστικά πως «οι άνθρωποι αυτοί κατά κανόνα έκαναν κι ένα έμφραγμα, έμειναν και μόνοι. Είναι δηλαδή καταστάσεις που βλέπαμε ως καρμπόν».\nΤο αποκορύφωμα της κρίσης, σύμφωνα με την κ. Ηλιοπούλου, ήταν το 2015 και έως τον Νοέμβριο του ’16, οπότε είχαν φτάσει να δέχονται περίπου 1800 επισκέψεις τον μήνα. «Έρχονταν συνέχεια νέοι άνθρωποι, σε σημείο που δεν μπορούσαμε κι εμείς να ανταποκριθούμε. Έξι-επτά άτομα στη γραμματεία και όλα τα ιατρεία λειτουργούσαν. Ξέφευγε πια η κατάσταση».\nΩστόσο έκτοτε έχει λιγοστέψει ο κόσμος που απευθύνεται στο Μητροπολιτικό Ιατρείο για ιατρικές εξετάσεις. Δεν ισχύει το ίδιο όμως με τους ψυχιάτρους και τους ψυχολόγους, με τους πρώτους σταθερά να δέχονται ασθενείς κάθε Σάββατο. Κι αυτό γιατί όπως εξηγεί, «οι περισσότεροι ασθενείς χρειάζονταν ψυχολογική στήριξη…Αυτή την κατηγορία των ανθρώπων δεν μπορούσαμε να τους αφήσουμε έτσι ξαφνικά. Είχαμε βιώσει εδώ καταστάσεις να έρχεται νέος άνθρωπος και να ωρύεται γιατί είχε τρεις μέρες να πάρει φάρμακα, και εμείς δεν ξέραμε ότι ήταν ψυχιατρικός ασθενής. Αν δεν είχαμε τους ψυχολόγους εδώ, δεν θα κάναμε σχεδόν τίποτα. Θα δίναμε μόνο φάρμακα».\nΓιγαντώνεται η ανάγκη για φάρμακα\nΤο κομμάτι των φαρμάκων παραμένει μεγάλο «αγκάθι» λόγω της συμμετοχής, αφού δεν είναι πάντα μηδενική στην πράξη.\n«Απ’ τον Γενάρη του 12 μέχρι τώρα το ιατρείο έχει δεχθεί 63.522 άτομα είτε για γιατρούς ή φάρμακα. Ενώ έχουμε σταματήσει τους γιατρούς, εκτός των ψυχιάτρων, μόνο τον Απρίλιο είχαμε περίπου 500 άτομα, που έχουν έρθει κυρίως για φάρμακα. Περίπου 600-700 έρχονται κάθε μήνα κυρίως για αυτό το λόγο» σημειώνει η κ. Ηλιοπούλου.\n«Το πρόβλημα», εξηγεί, είναι ότι «ακόμη κι αυτοί που δικαιούνται φάρμακα με μηδενική συμμετοχή καλούνται να πληρώσουν σε πολλές περιπτώσεις, γιατί υπάρχουν δύο τιμές στο φάρμακο. Η τιμή του εμπορίου (που πουλάει η εταιρεία) και η τιμή αναφοράς για κάθε φάρμακο (που βγαίνει απ’ το υπουργείο Υγείας). Άρα ο ασθενής πρέπει να πληρώσει τη διαφορά, αν υπάρχει, και γι’ αυτό αυτοί που έχουν 25% συμμετοχή ουσιαστικά είναι 50%. Συν το ένα ευρώ ανά συνταγή». «Δηλαδή θα πρέπει να διαπραγματεύεσαι με τον γιατρό να σου δώσει μια αγωγή που θα έχει μηδέν συμμετοχή, ή να γυρίσεις 15 φαρμακεία για να βρεις ποιο έχει το πιο φθηνό γενόσημο» συμπληρώνει.\nΔίνουμε γάλα σε περίπου 120 μωρά\nΈνα άλλο κομμάτι που απαιτεί συνδρομή, σχετίζεται με μονογονεϊκές οικογένειες και οικογένειες ανέργων, που δεν μπορούν να αγοράσουν βρεφικά γάλατα. Όπως αναφέρει η κ. Ηλιοπούλου πρόκειται για περίπου 120 μωρά. Κάνουν παράλληλα συλλογή ρούχων για όσους χρειάζονται. «Ήρθε ένας κύριος προχθές με ένα έξι μηνών μωρό να ζητήσει ρούχα. Το είχε με τη μπλούζα της γιαγιάς» σημειώνει χαρακτηριστικά, ενώ για το κομμάτι του γάλακτος τονίζει ότι πολλές φορές, αφού το παιδί γίνει έξι μηνών, αναγκάζονται να ρωτήσουν τον παιδίατρο αν μπορούν να του δώσουν πια γάλα εβαπορέ, που θα βρουν πιο εύκολα στο Ιατρείο.\nΜαγική η ανταπόκριση του κόσμου\nΣήμερα υπάρχουν συνολικά περίπου 300 εθελοντές, κυρίως συνταξιούχοι, αλλά και εργαζόμενοι ή ωφελούμενοι «που θέλαμε να τους ενσωματώσουμε». «Βλέπεις ότι κάποιοι έρχονται στη βάρδια και πιέζονται γιατί δούλευαν όλη τη μέρα. Είναι θέμα ανθρώπου», σημειώνει.\nΌσο για την ανταπόκριση του κόσμου η ίδια τη χαρακτηρίζει «μαγική». «Μπορεί δηλαδή τώρα να ήρθε μια κοπέλα, την οποία δεν μπορώ να καλύψω. Μετά από λίγο ανοίγει η πόρτα, μπαίνει ένας άνθρωπος και λέει: “θέλω να δωρίσω στη μνήμη της γιαγιάς μου που πέθανε προχθές 500 ευρώ, τι έχετε ανάγκη;”\nΉ δεν έχω τα φάρμακα για κάποιον και εκείνη την ώρα ανοίγει μια νέα παραλαβή… και υπάρχει αυτό ακριβώς που χρειάζεται ο ασθενής!\nΑρκετά μεγάλη είναι και η αλληλεγγύη απ’ το εξωτερικό, αφού στέλνουν βοήθεια από Γαλλία, Ιταλία, Ελβετία, Αμερική κ.ά. «Για να είμαι ειλικρινής τις περισσότερες ενοχές τις έχουν οι Γερμανοί. Η ανταπόκριση δηλαδή από Γερμανούς πολίτες είναι μεγαλύτερη απ’ όλες τις χώρες», σχολιάζει, προσθέτοντας πως δεν το κάνουν μέσω κάποιας ελληνικής παροικίας.\nΑυτήν την περίοδο, ενόψει καλοκαιριού, τρέχουν ένα πρόγραμμα πρόληψης κατά του μελανώματος με δερματολόγο που εξετάζει με ραντεβού και πρόσβαση σε όλους, ακόμη και για όσους δεν έχουν καρτέλα στο ιατρείο. Επίσης υπάρχει ένα πρόγραμμα πρόληψης για την παιδική-νεανική παχυσαρκία και τη λιπιδαιμία, καθώς όπως αναφέρει η κ. Ηλιοπούλου «είναι περιπτώσεις που είδαμε πολύ μεγάλη αύξηση μέσα στην κρίση, λόγω κακής σίτισης».\nΤο ιατρείο λειτουργεί 10 με 8 κάθε μέρα, Σάββατο 10 με 6, εκτός Κυριακής.\nΕπιλογή ενός concept… βιώσιμου\n«Δεν “έβγαινα” να δώσω αλλού να μου φτιάξουν τα έπιπλα. Έμαθα να το κάνω μόνη μου»\nΗ Νατάσα εργαζόταν, σε όλη την ενήλικη ζωής της, στο εμπορικό κομμάτι μεγάλων επιχειρήσεων. Έμεινε στην πρώτη της δουλειά, στο χώρο της πληροφορικής, για 10 χρόνια. Ακολούθησαν 12 σε μεγάλη εταιρία τηλεπικοινωνιών. Το 2014 “έγκωσε”. “Από όταν θυμάμαι τον εαυτό μου, μετά το Πανεπιστήμιο, δούλευα απεριόριστες ώρες, σε περιβάλλοντα που ήταν άκρως ανταγωνιστικά. Ήλθε λοιπόν, μια στιγμή -το 2014- που ένιωσα ότι ο κύκλος είχε κλείσει. Οι συνθήκες ήταν τέτοιες που οδήγησαν σε κάποιου είδους συμφωνία και εθελουσία έξοδο”. Ξεκαθαρίζει ότι η κρίση ήταν η αφορμή για να πει το “έως εδώ”.\nΓια χρόνια σκεφτόταν να κάνει κάτι δικό της. Δεν είχε βρει όμως, το τι θα ήταν αυτό. “Η προτεραιότητα ήταν να μην εργάζομαι πια απεριόριστες ώρες. Ζητούμενο ήταν ένα πιο ανθρώπινο ωράριο, όπως και μικρότερη πίεση, σε επίπεδο ανταγωνισμού. Ήθελα κάτι διαφορετικό. Ευθύς εξ αρχής ήταν ξεκάθαρο πως ό,τι και αν επιχειρούσα, θα ήταν πιο μικρό από τα μεγέθη στα οποία εργαζόμουν έως τότε”.\nΠλέον περνούσε πολλές ώρες στο σπίτι της “και είχα καταλήξει ότι ήθελα να φτιάξω κάποια έπιπλα. Δεν με “έπαιρνε” όμως, οικονομικά να τα δώσω κάπου ή να πάρω άλλα. Αποφάσισα να κάνω ό,τι μπορούσα μόνη. Βρήκα κάποια χρώματα και ξεκίνησα. Μετά, έβαψα και έπιπλα για κανα δυο φίλες μου. Και παρατήρησα ότι μέσα στην κρίση ήταν πολλοί εκείνοι που ενδιαφέρονταν να φτιάξουν μόνοι τους πράγματα. Να μην πετούν πια, ό,τι χαλούσε, αλλά να το επιδιορθώνουν και να το αναμορφώνουν. Τότε γεννήθηκε η ιδέα με τα χρώματα αναπαλαίωσης επίπλων”.\nΆρχισε να αναζητά σχετικές εταιρίες, στο διαδίκτυο. “Ήλθα σε επαφή με μια στο Βέλγιο, την Miss Mustard Seed’s Milk Paint, έκανα τις ερωτήσεις που με ενδιέφεραν, συναντηθήκαμε και συμφωνήσαμε να συνεργαστούμε”. Εξυπακούεται πως το μπάτζετ ήταν περιορισμένο. “Το μαγαζί που “έκλεισα” ήταν σε σημείο της Νέας Σμύρνης όπου τα ενοίκια είναι πιο οικονομικά -μακριά από το κέντρο της πόλης. Διαφορετικά, το concept δεν θα μπορούσε να είναι βιώσιμο. Ήταν μια χαμηλή επένδυση. Εννοείται ότι δεν υπήρχε πίστωση. Ό,τι έκανα, το έκανα με τις αποταμιεύσεις μου”.\nΤο Νοέμβριο του 2014, στο μαγαζί είχε τα χρώματα “και 2-3 παλιά έπιπλα που έφερα από το σπίτι και τα έφτιαξα για να δείξω στον κόσμο τι κάνω και πώς το κάνω. Ήταν μια καρέκλα της γιαγιάς μου, μια κομότα της πεθεράς μου. Τέτοια πράγματα. Άρχισα μετά να επικοινωνώ το όλο θέμα μέσω του Facebook, που εν καιρώ κρίσης ήταν ο καταλληλότερος τρόπος να επικοινωνήσω τη δυνατότητα που υπήρχε να αλλάξουν όλοι έπιπλα και μαζί καθημερινότητα. Είχε ενδιαφέρον να βλέπω ανθρώπους που ήταν άνεργοι ή γυναίκες που είχαν βγει σε πρόωρη σύνταξη, λόγω κρίσης να κάνουν κάτι που τους βοηθά να αισθανθούν καλύτερα”. Βλέπεις, η χειρωνακτική εργασία εμπεριέχει και ψυχοθεραπευτικό κομμάτι -μέσω της μονότονης κίνησης που σου αδειάζει το μυαλό.\nΠέραν των χρωμάτων και των δικών της επίπλων, στο χώρο που βρήκε έκανε και σεμινάρια αναπαλαίωσης, από την αρχή. “Όταν είχα πάει στο Βέλγιο, για να κλείσω τη συμφωνία, πέρασα και από τη διαδικασία εκμάθησης της αναπαλαίωσης. Εξασφάλισα δηλαδή, το σχετικό πιστοποιητικό, για να κάνω μαθήματα”.\nΟι πρώτοι μήνες δεν ήταν εύκολοι “και ήξερα πως δεν είχα το περιθώριο να αποτύχω, γιατί έχω και μια οικογένεια που πρέπει να ζήσει. Ένα γιο που είναι μαθητής λυκείου, με ό,τι συνεπάγεται αυτό, σε έξοδα. Δεν εστίασα στο να κάνω το χόμπι μου, αλλά κάτι που να με βοηθήσω να επιβιώσω, να συντηρηθώ, να καλύψω συγκεκριμένες υποχρεώσεις, ενώ μου δίνει και χαρά”. Όπως περνούσαν οι εβδομάδες “διαπίστωσα πως το ενδιαφερόταν ήταν αυξημένο. Ήταν κάτι που “χτίστηκε” πολύ σιγά και με μικρά βήματα. Εννοείται χωρίς υποστήριξη από τράπεζες -αφού αυτό δεν ήταν στις επιλογές πια”.\nΗ εταιρία Miss Mustard Seed’s Milk Paint την αντιμετώπισε από την αρχή, θετικά -μολονότι η χώρα μας ζούσε το δράμα της. “Το 2015 έγιναν τα πράγματα πολύ άσχημα. Τότε με τα capital controls. Δεν μπορούσα να φέρω εμπόρευμα -τα χρώματα είναι εισαγώμενα- και έμεινα ξεκρέμαστη. Μετά, με τη βοήθεια, κυρίως προμηθευτών από το εξωτερικό, το ξεπεράσαμε και αυτό”.\nΌποιο είδος δεν προσαρμόζεται στη φύση, πεθαίνει. Τη ρωτήσαμε αν το παράδειγμα της είχε μιμητές, μεταξύ των φίλων της. “Το επιχειρείν δεν σταματά ποτέ. Όσο δύσκολα και αν γίνεται. Υπήρξαν πολλοί άνθρωποι, στο περιβάλλον μου, που άλλαξαν καριέρα στα χρόνια της κρίσης. Τι να πω; Ίσως να ήταν και θέμα ηλικίας. Είδα όμως, ανθρώπους που έφυγαν για την επαρχία. Που επέστρεψαν στις γενέτειρες τους και ασχολήθηκαν με τη γη. Κάποιοι φίλοι γύρισαν στην Καλαμάτα και ασχολήθηκαν με τα λάδια. Κάτι που προ κρίσης ήταν κάτι που ούτε καν συζητούσαν. Ήταν πολλοί αυτοί που άλλαξαν τρόπο ζωής”. Όχι προς το χειρότερο.\n“Πολλοί επαναξιολογήσαμε και τις φιλίες μας. Επιλέξαμε τους παλιούς, καλούς, παιδικούς φίλους”. Μια τέτοια περίπτωση φίλης της Νατάσας, η Δέσποινα, άνοιξε το “αδελφάκι” του The Paintbox της Νέας Σμύρνης, στη Θεσσαλονίκη. “Η Δέσποινα δούλευε στην παραγωγή καπνού, τα οποία σταμάτησαν να ‘χουν την ποσόστωση που είχαν, λόγω ΕΕ. Έπρεπε λοιπόν, να κάνει κάτι άλλο. Δούλεψε ως γραμματεία για 2-3 χρόνια, για ψίχουλα και τότε αποφάσισε να κάνει κάτι αντίστοιχο”. Ναι, την παρέσυρε -με την καλή την έννοια.\nΤελικά η κρίση δεν είχε μόνο καταστροφικές συνέπειες, σωστά; “Είμαι της λογικής πως όποιο είδος δεν προσαρμόζεται στη φύση, πεθαίνει. Έπρεπε να προσαρμοστούμε. Η κρίση μας “κατέβασε” από το ροζ σύννεφο που ζούσαμε. Είδαμε πως τα πράγματα δεν έρχονται, πάντα, εύκολα. Αν ωστόσο, μπορείς να επαναπροσδιορίσεις τα “θέλω” σου, τις ανάγκες και ό,τι είναι σημαντικό για εσένα και δεν φοβάσαι να δουλέψεις, θα δουλέψεις. Δεν θα βγάλεις τα χρήματα που έβγαζες, αλλά υπάρχουν και καλά. Τα βλέπω στους ανθρώπους που έρχονται στο The Paintbox. Παλαιότερα ήμασταν πιο καταναλωτικοί. Χαλούσε κάτι, το πετούσαμε και πέρναμε άλλο. Τώρα που ο κόσμος μένει πιο πολλές ώρες στο σπίτι, μπαίνει στη διαδικασία να θέλει να φτιάξει ο ίδιος ό,τι έχει χαλάσει. Απολαμβάνει, χαίρεται να δίνει ζωή σε έπιπλα της γιαγιάς”.\n8 φωτογραφίες της κρίσης\nΜέσα από 8 εικόνες από το αρχείο του News247.gr βλέπουμε πρόσωπα που “συνηθίσαμε” στα 8 χρόνια της κρίσης και στιγμές που δεν θα ξεχάσουμε.\nΟι αγανακτισμένοι προσωποποίησαν την ανάγκη ενός ολόκληρου λαού να αντιδράσει, όταν τα μνημόνια ανέτρεψαν οριστικά την “κανονικότητα” στις ζωές των Ελλήνων. Άνθρωποι που δεν είχαν βγει σχεδόν ποτέ στους δρόμους για να διαμαρτυρηθούν, στάθηκαν ο ένας δίπλα στον άλλο παίρνοντας έτσι κουράγιο. Ηλικωμένοι δίπλα σε εφήβους και άνεργοι δίπλα σε εργαζόμενους, που είδαν τα δικαιώματά τους να εξανεμίζονται. Χέρια υψωμένα, και πρόσωπα στραμμένα προς τη Βουλή, συνθήματα κάποτε πολύ σκληρά και, όπως συμβαίνει πάντοτε όταν το πλήθος παίρνει το λόγο, κάποιοι προσπάθησαν να περάσουν το δικό τους. Σχεδόν ποτέ δεν τα κατάφεραν.\nΤα ΜΑΤ αντιμετώπισαν τους πάντες μέσα στα 8 χρόνια των μνημονίων. Σε πολλές περιπτώσεις ξεπέρασαν τα όρια ασκώντας υπερβολική βία, όταν ήταν επιεικώς αχρείαστη. Υπήρξαν και στιγμές, ωστόσο, που εκλήθησαν να τα βγάλουν πέρα με εντελώς απρόβλεπτες καταστάσεις, όπως στις 12 Φεβρουαρίου 2016, όταν ένας από τους αστυνομικούς των ΜΑΤ με πλήρη εξάρτηση βρέθηκε απέναντι σε έναν από τους “αγριεμένους” Κρητικούς αγρότες, έξω από το υπουργείο Αγροτικής Ανάπτυξης.\nΟι Τροϊκανοί μπήκαν απότομα στη ζωή μας και την έκαναν άνω κάτω επί 8 χρόνια. Έγιναν πολύ γρήγορα αντιπαθείς στους Έλληνες. Ένας λόγος ήταν και το ατσαλάκωτο στυλάκι τους. Τα πρώτα χρόνια, έφταναν με πολύ “αέρα” στα υπουργεία και περίπου είχαν την απαίτηση να μοιράζουν εντολές δεξιά κι αριστερά. Στη φωτογραφία αυτή διακρίνεται και ο Τόμσεν (αριστερά) με το μόνιμα “ξινό” ύφος του, ενώ η τύχη το έφερε να έχουν στο φόντο το ελληνικό Κοινοβούλιο, που επί 8 χρόνια ψηφίζει μέτρα και αποφάσεις, κομμένα και ραμμένα από την Τρόικα.\nΗ ουρά έξω από τον ΟΑΕΔ στο Παγκράτι για το επίδομα ανεργίας σχηματίστηκε από νωρίς το πρωί. Ξεκινούσε από την οδό Υμηττού και κάλυπτε σχεδόν όλη την οδό ‘Ακρωνος (ένα οικοδομικό τετράγωνο). Παρασκευή 21 Οκτωβρίου 2011. Εικόνες που αρχικά μπήκαν στη ζωή μας από αμερικάνικες κινηματογραφικές ταινίες (η κρίση προηγήθηκε στις ΗΠΑ) ξαφνικά είναι εδώ, δίπλα μας.\n5. ATM στεγνό λόγω capital controls\n3 Ioυλίου 2015. Τα capital controls είναι εδώ. Ουρές σχηματίζονται μπροστά στα ΑΤΜ σε όλη την Ελλάδα. Όσοι έχουν μετρητά τα κρύβουν σε ντουλάπια και σε στρώματα. Όσοι δεν έχουν, όμως, είναι αναγκασμένοι να στήνονται στις ουρές κάτω από τον ήλιο – μιλάμε για 40άρια τέτοια εποχή – για να τα βγάλουν πέρα. Οι προνοητικοί προτιμούν τις νυχτερινές ώρες που έχει δροσιά. Άλλοι κάνουν γνωριμίες στην ουρά, άλλοι χάνουν την ψυχραιμία τους και τα βάζουν με…Θεούς και δαίμονες.\nΊσως η χειρότερη στιγμή στην Ελλάδα των διαμαρτυριών και των διαδηλώσεων ήταν αυτή του εμπρησμού στη Μαρφίν. Ένα μαυρισμένο παράθυρο, μπροστά σε ένα μικροσκοπικό μπαλκόνι. Μία τεράστια πορεία έχει βγει στους δρόμους της Αθήνας, στις πέντε Μαίου του 2010. Ξεκινάνε συγκρούσεις παντού. Περίπου στις 14:00, εκδηλώνεται πυρκαγιά στο κατάστημα της Μαρφίν στην Σταδίου. Νεαροί φέρονται να έσπασαν την τζαμαρία της τράπεζας, πέταξαν μπιτόνι με βενζίνη στο εσωτερικό της και μετά βόμβες μολότοφ. Το κτίριο τυλίχθηκε στις φλόγες. Έξι εργαζόμενοι εγκλωβίστηκαν από την πυρκαγιά. Τρεις δεν κατάφεραν. Εξέπνευσαν από ασφυξία. Ανάμεσά τους μία έγκυος, στον τέταρτο μήνα.\n7. Η μάχη της ζωής τους\nΟι απολυμένες καθαρίστριες του υπουργείοιυ Οικονομικών έγιναν εμβληματικές φιγούρες, αντιστεκόμενες στο μνημόνιο. Απολύθηκαν, κατασκήνωσαν έξω από το υπουργείο Οικονομικών, φώναξαν, έκλαψαν, έφαγαν ξύλο από τα ΜΑΤ, σήκωσαν ψηλά σκούπες και κουβάδες, ύψωσαν τη γροθιά τους φορώντας κόκκινο γάντι, σγια να δικαιωθούν στο τέλος από τον Άρειο Πάγο και να θριαμβεύσουν…\n29 Ιουνίου 2011. Οι αγανακτισμένοι φωνάζουν έξω από τη Βουλή, ενώ στην αίθουσα της Ολομέλειας οι βουλευτές ψηφίζουν για το Μεσοπρόθεσμο. Ξεσπούν επεισόδια, όπως συμβαίνει συχνά αυτή την περίοδο, όταν κουκουλοφόροι ξεπετάγονται ανάμεσα στο πλήθος και περνούν στην επίθεση εναντίον των αστυνομικών. Ένας από αυτούς ξεχωρίζει, καθώς κρατά μία σφεντόνα και δίνει την εντύπωση ότι έχει κάνει πολύ καλή…προπόνηση. Η φιγούρα του κουκουλοφόρου κυριάρχησε – δυστυχώς – σε πολλά πρωτοσέλιδα και σε αμέτρητα δελτία ειδήσεων στα χρόνια των μνημονίων. Σε σημείο που, κάποτε, ξεχνούσαμε το λόγο για τον οποίο διαδήλωναν οι άνθρωποι και εστιάζαμε στον κουκουλοφόρο.\nΤα 8 βίντεο που αξίζουν ακόμα ένα «κλικ»\nΑπό τον Γιώργο Παπανδρέου στη Ζωή Κωνσταντοπούλου και από τον Άδωνι Γεωργιάδη στο «ουάου» του Γιάνη Βαρουφάκη στον Γερούν Ντάισελμπλουμ.\n1. Ο Γιώργος Παπανδρέου στο Καστελόριζο\nΟ τότε πρωθυπουργός Γιώργος Παπανδρέου βρέθηκε τυχαία εκείνη την ημέρα στο Καστελόριζο και επέλεξε να κάνει από εκεί την ανακοίνωσή του. Μας έμεινε αξέχαστη…\n2. ΔιαΝέοσις: Γιατί και πώς φτάσαμε στα Μνημόνια\nΗ ΔιαΝέοσις φρόντισε να τα πει μαζεμένα όλα. Γιατί και πώς φτάσαμε στα μνημόνια. Και υπάρχει ελπίδα να βγούμε, εάν και εφόσον…\n3. Ο Άδωνις εξηγεί πώς μπήκαμε στο μνημόνιο!\nΓιατί κανένας άλλος δεν μπορεί να τα εξηγήσει με αυτό τον τρόπο…\n4. Λαζόπουλος/Σταρόβας, “Αλ τσαντίρι” στα χρόνια του μνημονίου\nΓιατί το μνημόνιο δεν μας απαγόρεψε να γελάμε – ενίοτε και με τα βάσανά μας…\n… ανάμεσα σε εργαζόμενους που δίνουν τη μάχη τους για να αποτρέψουν το “λουκέτο” στη δημόσια τηλεόραση. Το “βοήθεια-βοήθεια” γίνεται σύνθημα.\n5. Η Ζωή Κωνσταντοπούλου μπροστά στα κάγκελα της ΕΡΤ…\n6. Ο Σόιμπλε δέχεται την ερώτηση για την Siemens στην Ελλάδα\nΉταν η μοναδική φορά που πραγματικά τον απόλαυσαν όλοι οι Έλληνες…\n7. Η συνέντευξη Τσίπρα στον Θεοδωράκη (μερικούς μήνες αργότερα θα έκαναν ραντεβού στο Μαξίμου…)\n“Θα κυβερνήσω ή τώρα ή σε λίγους μήνες”, δήλωνε προφητικά ο Τσίπρας…\n8. Το βίντεο Βαρουφάκης – Ντάισελμπλουμ που αγαπήθηκε σε Αθήνα και Βρυξέλλες!\nΗ στιγμή αμηχανίας του Γερούν με τον Γιάνη…\nΑναρτήθηκε από Mariarosa mariarosalibra στις Παρασκευή, Μαΐου 04, 2018\nΕτικέτες Γιώργος Παπανδρέου, Διεθνές Νομισματικό Ταμείο, ΚΑΣΤΕΛΟΡΙΖΟ, ΜΝΗΜΟΝΙΟ\nΟΚΤΩ (8) ΧΡΟΝΙΑ ΜΝΗΜΟΝΙΟ ~ ΟΚΤΩ (8) ΧΡΟΝΙΑ ΠΛΗΡΟΥΣ...\nΚως: Διακίνηση μεταναστών με… μέικ-απ - Αρχιφύλακας της ΕΛΑΣ κατηγορείται για συμμετοχή σε κύκλωμα δουλεμπόρων\nnewsit.gr: Μεταγραφή έκπληξη από τον Ολυμπιακό! Ανακοίνωσε Χαπ - video


ΓΡΑΦΕΙΟ, ΛΕΩΦΟΡΟΣ ΠΑΝΕΠΙΣΤΗΜΙΟΥ ΙΩΑΝΝΙΝΑ - Ακίνητο #Κ-16270 - Μεσιτικό γραφείο στα Ιωάννινα VreSpiti Real Estate Office - Διαχείριση Ακινήτων Ηπείρου και Ιονίου\nΓΡΑΦΕΙΟ, ΛΕΩΦΟΡΟΣ ΠΑΝΕΠΙΣΤΗΜΙΟ.\nΙΩΑΝΝΙΝΑ ΛΕΩΦΟΡΟΣ ΠΑΝΕΠΙΣΤΗΜΙΟΥ, ΓΡΑΦΕΙΟ προς Ενοικίαση 182 τ.μ., 800€\nΛΕΩΦΟΡΟΣ ΠΑΝΕΠΙΣΤΗΜΙΟΥ, ΓΡΑΦΕΙΟ προς Ενοικίαση 182 τ.μ., 800€\nΕΠΑΓΓΕΛΜΑΤΙΚΟΣ ΧΩΡΟΣ ΣΤΗΝ ΛΕΩΦΟΡΟ ΠΑΝΕΠΙΣΤΗΜΙΟΥ\nΕπί της Λεωφόρου Πανεπιστημίου είναι προς διάθεση η συγκεκριμένη επαγγελματική στέγη συνολικής ισόγειας επιφάνειας 182 τ.μ.\nΠρόκειται για έναν χώρο σε άριστη κατάσταση με την δυνατότητα να διαμορφωθεί σύμφωνα με τις ανάγκες του νέου μισθωτή.\nΔιαθέτει, επίσης στον πίσω χώρο του καταστήματος πόρτες για την οποιαδήποτε δυνατότητα - ανάγκη.\nΚαλέστε μας αναφέροντας τον Κωδικό ακινήτου ή στείλτε μας e-mail. Σύντομα θα επικοινωνήσει μαζί σας συνεργάτης του κτηματομεσιτικού γραφείου VreSpiti και θα ανταποκριθεί άμεσα στην ζήτησή σας, υποδεικνύοντας το συγκεκριμένο ακίνητο ή άλλα ακίνητα που ταιριάζουν στις προδιαγραφές της ζητήσεώς σας. (ΚΩΔ Κ-16270)\nΑνελκυστήρας Πάρκινγκ Αποθήκη Αποθήκη υπογείου Τζάκι Γωνιακό Διαμπερές Άρτιο Οικοδομήσιμο Φωτεινό Ψευδοροφή Πρόσοψης Επιτρέπονται κατοικίδια Χώρος στάθμευσης *Έξοδα /Κοινόχρηστα 0 €*Έτος ανακαίνισης 2018 *T.K. Portals 45500 *Εμβαδό οικοπέδου 600 m2*Μήκος βιτρίνας 7 m*Προσανατολισμός Ανατολικό *Πρόσβαση Άσφαλτος *Ενεργειακή Κλάση Γ *Ζώνη Εμπορική *Κήπος Καθόλου *Μέσα Μεταφοράς Λεωφορείο *Διεύθυνση Portal Λεωφόρος Νιάρχου *Δάπεδα Πλακάκι *Ρεύμα Τριφασικό


Οικογενειακή τραγωδία, νεκρή η μητέρα, χαροπαλεύει ο γιος - Νέα Κρήτη\nΟικογενειακή τραγωδία, νεκρή η μητέρα, χαροπαλεύει ο γιος\nΗμερομηνία δημοσίευσης: 05/03/2016, 14:57\nΤελευταία ενημέρωση: 05/03/2016, 21:29\nΟικογενειακή τραγωδία το μεσημέρι στα Χανιά. Σύμφωνα με πληροφορίες, στο χωριό Σταλός, ο 61χρονος πατέρας της οικογένειας κάτω από άγνωστες συνθήκες, πιθανότατα είχε προηγηθεί καβγάς, πυροβόλησε τουλάχιστον τρεις φορές τον γιο του, με πιστόλι, που σύμφωνα με την αστυνομία κατείχε παράνομα. Μία από τις σφαίρες ωστόσο "βρήκε" την πλάτη της 48χρονης γυναίκας του, η οποία και δεν τα κατάφερε. Υπέκυψε κατευθείαν στο τραύμα που προκλήθηκε από την σφαίρα.\nΟι διασώστες του ΕΚΑΒ που έσπευσαν στο σημείο, εντόπισαν νεκρή τη γυναίκα στην αυλή του σπιτιού της, ενώ ο 21χρονος γιος μεταφέρθηκε σε ιδιαίτερα κρίσιμη κατάσταση στο νοσοκομείο Χανίων και υπεβλήθη αμέσως σε χειρουργική επέμβαση.\nΣτο σημείο μετέβησαν, αστυνομικοί της Υποδιεύθυνσης Ασφαλείας Χανίων, του Αστυνομικού Τμήματος Νέας Κυδωνίας και του Τμήματος Εγκληματολογικών Ερευνών της Γενικής Περιφερειακής Αστυνομικής Διεύθυνσης Κρήτης. Ο πατέρας συνελήφθη, ενώ η αστυνομία διερευνά τα αίτια του αιματηρού επεισοδίου.\nΠληροφορίες αναφέρουν επίσης ότι παρών ήταν ο αδερφός του φερόμενου δράστη, ο οποίος και κάλεσε την αστυνομία, ενώ άλλες πληροφορίες λένε ότι γείτονες ήταν εκείνοι που ειδοποίησαν τελικά τις Αρχές.


ΕΣΤΟΥΔΙΑΝΤΕΣ ΛΠ - ΑΡΧΕΝΤΙΝΟΣ (7/9/21, 00:00) ΣΤΟΙΧΗΜΑ - MatchMoney\nΓια τον αγώνα ΕΣΤΟΥΔΙΑΝΤΕΣ-ΑΡΧΕΝΤΙΝΟΣ γράφει ο Γιώργος Φράγκος Ημερομηνία: 11:49 06/09/21\nΣτοπ στο αήττητο σερί, 2-0 από την Ταγέρες. Αδικο αποτέλεσμα με βάση την εικόνα του αγώνα, είχε περισσότερες ευκαιρίες αλλά δεν την τελείωσε σωστά, δέχθηκε γκολ σε μια άτυχη στιγμή της (28’ αυτ.), στο 61’ ήρθε η χαριστική βολή.\n«Σου προκαλεί εκνευρισμό η Ταγέρες» δήλωσε ο Σιελίνσκι βγάζοντας το σκάσιμο που αισθανόταν καθώς είδε την ομάδα του να παίζει καλύτερα από την αντίπαλο, να κάνει αυτά που χρειάζεται για να εξασφαλίσει τουλάχιστον το βαθμό και να μην τα καταφέρνει. Πιο ηρεμός λίγες μέρες αργότερα, επανέλαβε αυτό που λέει εδώ και κάθε αγωνιστική κυριολεκτικά, «η σταθερότητα είναι αυτή που θα βγάλει πρωταθλητή, εμείς οφείλουμε να ψάχνουμε τη βελτίωση σε κάθε παιχνίδι».\nΤα αποτελέσματα πάντως ήταν τέτοια που η Εστουδιάντες με νίκη πατάει κορυφή στη συνολική βαθμολογία και πλησιάζει στον έναν βαθμό τις πρωτοπόρους του πρωταθλήματος Ταγέρες και Λανούς, οι οποίες αυτήν την αγωνιστική έχασαν βαθμούς, όπως και όλες οι υπόλοιπες που βρίσκονται από πάνω της. Αυτό σημαίνει πως αν η «λεόν» τα καταφέρει και επιβληθεί της Αρχεντίνος, θα είναι χωρίς την παραμικρή αμφιβολία η μεγάλη κερδισμένη της αγωνιστικής.\nΧωρίς φρέσκα προβλήματα, δεύτερο έξω ο φορ Ντίας (8/1) που δεν είναι και βασικός. Ο Σιελίνσκι προχωράει σε τρεις αλλαγές καθώς δεν πέτυχε το σχήμα που παρουσίασε στην Κόρδοβα, ξανά στην ενδεκάδα ο αριστερός μπακ/χαφ Πασκίνι (8/1), ο πολυθεσίτης στα αριστερά Σάντσες Μίνιο (9/0) που θα αγωνιστεί αριστερός χαφ και ο φορ Αγιοβί (5/0), ο οποίος ακόμα ψάχνει το πρώτο του γκολ.\nΔεύτερη σερί ήττα, 1-0 από την Ουνιόν. Ξανά στάθηκε καλύτερα από την αντίπαλο, της έλειψε το γκολ, πλήρωσε το νωθρό της μπάσιμο στο ματς που έφερε το πέναλτι με το οποίο η αντίπαλος προηγήθηκε από το 4’.\nΑρχίζει πάλι κάτι να μη λειτουργεί καλά, παρουσιάζει τις ίδιες αδυναμίες που είχε στην αρχή, δεν μπορεί να δημιουργήσει ευκαιρίες, δέχεται γκολ με δική της ευθύνη, κάποιες φορές την πιάνει ύπνωση μέσα στο ματς, ειδικά όταν η αντίπαλος επιβάλει ένα άρρυθμο ματς. «Κάνουμε αυτά που χρειάζονται για να πάρουμε τα παιχνίδια αλλά στο ποδόσφαιρο κερδίζει όποιος σκοράρει» σχολίασε με νόημα ο Μιλίτο, επεσήμανε και το γεγονός της απουσίας των καθαρών φορ περιοχής που υπάρχουν στην ομάδα.\nΠιθανή πώληση του βασικού φορ Αβαλος (4/0), ενδιαφέρθηκε για αυτόν η Μπόκα και δεν αποκλείεται να υπάρξει άμεσα εξέλιξη στο θέμα. Ο Μιλίτο δεν θέλει ούτε να ακούει κάτι τέτοιο, ωστόσο προσπαθεί να πείσει τους παίκτες του ότι η ομάδα μπορεί να σκοράρει και χωρίς εκείνον τώρα που είναι τραυματίας. «Είναι πολύ σημαντικός για μας όμως παρά την απουσία του πρέπει να προσπαθήσουμε να γίνουμε πιο αποτελεσματικοί» ανέφερε.\nΠαραμένει τραυματίας ο βασικοός φορ Αβαλος (4/0) όπως και ο δεύτερος καθαρός φορ, ο Ερέρα, ο οποίος λείπει από την αρχή του πρωταθλήματος. Επιστρέφει στην αποστολή ο χαφ Βέρα, για πρώτη φορά στο φετινό πρωτάθλημα, ερωτηματικό η ενδεκάδα, δεν έδωσε καμία σαφή ένδειξη ο Μιλίτο.\nΤα πράγματα είναι ξεκάθαρα, η Εστουδιάντες είναι ομάδα που μπορεί να διεκδικήσει ακόμα και το πρωτάθλημα, η Αρχεντίνος δεν πείθει πως μπορεί ούτε να διεκδικήσει θέση στο επόμενο Λιμπερταδόρες. Το γεγονός ότι έρχεται από μια ήττα που μάλιστα δεν άξιζε, θα πεισμώσει ακόμα περισσότερο τη «λεόν», η οποία μοιάζει όλο και περισσότερο με ομάδα πρωταθλητισμού έχοντας μετατρέψει την έδρα της σε φρούριο. Την αδικεί κατάφωρα το 2,47 στον άσο του Pamestoixima, έχει πολύ περισσότερες πιθανότητες να επιβληθεί της εντελώς ντεφορμέ και με πρόβλημα στο γκολ, Αρχεντίνος.\nΔεν προκύπτει απολύτως τίποτα. Η αξία σε αυτό το παιχνίδι βρίσκεται στο σημείο, το under 2,5 πολύ αναμενόμενα πληρώνει λίγο πάνω από 1,40 και εκεί δεν υπάρχει το παραμικρό στοιχηματικό ενδιαφέρον. No bet.\nΑ' ΑΡΓΕΝΤΙΝΗΣ 2011/2012 4 - 3 2012/2013 0 - 0 2013/2014 1 - 0 2014 - 2015 - 2016 4 - 1 2016/2017 - 2017/2018 1 - 0 2018/2019 - 2019/2020 -


ΜΟΣΧΑΡΑΚΙ ΚΟΚΚΙΝΙΣΤΟ ΜΕ 390θερμίδες/μερίδα??ΚΙ ΟΜΩΣ ΓΙΝΕΤΑΙ.. ΔΙΑΒΑΣΤΕ ΤΗΝ ΣΥΝΤΑΓΗ! | Creteonair\nΜΟΣΧΑΡΑΚΙ ΚΟΚΚΙΝΙΣΤΟ ΜΕ 390θερμίδες/μερίδα??ΚΙ ΟΜΩΣ ΓΙΝΕΤΑΙ.. ΔΙΑΒΑΣΤΕ ΤΗΝ ΣΥΝΤΑΓΗ!\nΚαι Σήμερα Έχουμε Συνταγή Σούπερ Θρεπτική και ισορροπημένη! Φυσικά Είμαι Υπέρ του Φαγητού ΧΩΡΙΣ τύψεις και έτσι με αυτή τη συνταγή γλιτώνουμε 190θερμίδες / μερίδα αφού έχει μόνο 390 θερμίδες/μερίδα με αυτή τη light εκδοχή που θα σας παρουσιάσω σήμερα!\nΜοσχάρι κοκκινιστό Με Άγριο Ρύζι\n1 κιλό μοσχάρι κιλότο, κομμένο σε κύβους περίπου 3 εκ. (ζητάμε από τον κρεοπώλη μας να αφαιρέσει το ορατό λίπος)\n200 γρ. κρεμμύδια ξερά, σε ψιλά καρέ\n4 σκελίδες σκόρδου, καθαρισμένες και ολόκληρες\n1 κιλό ώριμες ντομάτες, ξεφλουδισμένες και ψιλοκομμένες (με τα υγρά τους)\n200 γρ. άγριο ρύζι\nΑλατίζουμε το μοσχάρι. Σε μια φαρδιά κατσαρόλα ζεσταίνουμε το λάδι σε δυνατή φωτιά και σοτάρουμε το μοσχάρι για περίπου 6 λεπτά, μέχρι να ροδίσει από όλες τις πλευρές. Προσθέτουμε τα κρεμμύδια και το σκόρδο και συνεχίζουμε το σοτάρισμα για άλλα 2 - 3 λεπτά, μέχρι να μαλακώσουν ελαφρώς.\nΠροσθέτουμε τόσο νερό ώστε ίσα να καλύπτει το κρέας. Μόλις αρχίσουν τα υγρά να κοχλάζουν, χαμηλώνουμε τη φωτιά (τόσο ώστε να κοχλάζουν απαλά), σκεπάζουμε με το καπάκι και σιγομαγειρεύουμε για περίπου 45 λεπτά, μέχρι να μαλακώσει ελαφρώς το κρέας. Ρίχνουμε τις ντομάτες και τη δάφνη και συνεχίζουμε το μαγείρεμα για περίπου άλλη 1 ώρα.\nΞεσκεπάζουμε την κατσαρόλα, δυναμώνουμε τη φωτιά και βράζουμε για περίπου 5 - 10 λεπτά, μέχρι να δέσει η σάλτσα. Αποσύρουμε από τη φωτιά, ρίχνουμε το δυόσμο, αλάτι και πιπέρι και αφήνουμε το φαγητό να σταθεί για περίπου 10 λεπτά.\nΕν τω μεταξύ, σε μια άλλη κατσαρόλα βράζουμε το ρύζι σύμφωνα με τις οδηγίες της συσκευασίας. Το αλατοπιπερώνουμε.\nΜείνετε Συντονισμένοι γιατί έρχονται και άλλες Συνταγές γιατί όπως λέω πάντα το Φαγητό μας πρέπει να το απολαμβάνουμε ΧΩΡΙΣ τύψεις!


Δημοσθένης Καρασταμάτης - Θεσσαλία Μαγνησία Ξορύχτι\nΤο Dimosthenis Karastamatis Rooms βρίσκεται στο χωριό Ξουρίχτι στο Πήλιο και διαθέτει έναν καταπράσινο κήπο με εγκαταστάσεις μπάρμπεκιου και ένα καθιστικό με κοινόχρηστη μικρή κουζίνα. Η πετρόχτιστη ιδιοκτησία προσφέρει καταλύματα με βεράντα με θέα στο βουνό και τον κήπο. Τα δωμάτια του Karastamatis έχουν παραδοσιακή διακόσμηση, ξύλινη επίπλωση και απαλές αποχρώσεις. Όλες οι μονάδες διαθέτουν καθιστικό, ψυγείο και τηλεόραση. Το ιδιωτικό μπάνιο περιλαμβάνει ντους. Μπορείτε να ετοιμάσετε το πρωινό σας ή οποιοδήποτε άλλο γεύμα στην κοινόχρηστη μικρή κουζίνα και να το απολαύσετε δίπλα στο τζάκι ή στη βεράντα. Το προσωπικό προσφέρει μια ποικιλία από τοπικά προϊόντα, όπως χειροποίητη μαρμελάδα, γλυκά του κουταλιού, λαχανικά και φρούτα. Το Dimosthenis Karastamatis Rooms απέχει 44χλμ. από την πόλη του Βόλου και 13χλμ. από το χωριό Κισσός. Το γραφικό χωριό Μηλιές είναι προσβάσιμο σε 18χλμ., ενώ η αμμουδερή παραλία του Μυλοπόταμου βρίσκεται 10χλμ. μακριά. Στους κοινόχρηστους χώρους παρέχεται δωρεάν Wi-Fi και στις εγκαταστάσεις υπάρχει δωρεάν χώρος στάθμευσης.\nAegean View Villa Aegean View Villa\nVolos View Residence Volos View Residence\nΑντίς Ονείρου Αντίς Ονείρου


Νεόκοποι δεξιοί: Οι καλύτεροι χορηγοί του Τσίπρα | ΚΛΕΙΔΑΡΟΤΡΥΠΑ | antinews.gr\nΤρεις λαλούν και δυο χορεύουν. Αυτό θα έπρεπε να είναι το μότο της ελληνικής δεξιάς, από τη Νέα Δημοκρατία και πέρα. Ο πάσα ένας θέλει να γίνει νοματαίος και όλοι μαζί γίνονται δεκανίκια του κάθε Τσίπρα ή του κάθε τυχάρπαστου κεντρώου – κεντροαριστερού που βρίσκεται με την εξουσία στα χέρια και δεν ξέρει τι να την κάνει.\n1) Σκοπός είναι να φύγει ο Τσίπρας και το συνεταιράκι του ή να σωθεί ο τόπος;\n2) Μπορεί ένα κόμμα "με χίλια μύρια προβλήματα" να εμπνεύσει το λαό, πόσο μάλλον να σώσει τον τόπο;\n3) Για να φτάσει κάποιος στην κάλπη, μήπως πρώτα πρέπει να βρεθεί ένα κόμμα χωρίς χίλια μύρια προβλήματα που να αξίζει τον κόπο να το προτιμήσεις;\nΑπλές απαντήσεις χρειάζονται. Όχι του τύπου: για να σωθεί ο τόπος πρέπει πρώτα να φύγει η συμμορία ΣΥΡΙΖΑΝΕΛ και μετά ... βλέπουμε!\nορεσείβιος@ airman11/07/2018 07:01:06\n1) Και τα δύο\nairman@ ορεσείβιος11/07/2018 16:23:16\nΜπράβο, κέρδισες ελαφρώς μεταχειρισμένο γλυφιντζούρι κοκοράκι :-)\nΠαρατηρητής@ airman12/07/2018 19:43:27\nΕσυ εδω και καιρο εχεις κερδισει το βραβειο του κιστημενου. Τι παει να πει ρε αεριτζη "σκοπος ειναι να σωθει η χωρα". Δηλαδη με ποιους θα σωθει με τον τσιπρα που ειναι ετοιμος να παραδωσει συνορα με την αλβανια ασπουμε;\nμα καλα ρε παιδι μου δεν ντρεπεσαι λιγο ;\nΣταμάτησα να διαβάζω το άρθρο όταν είδα ότι μέσα στους δεξιούς έβαλες το όνομα του Παπαχριστόπουλου........Έλεος..\nΘεόδωρος Hellados@ greg11/07/2018 09:49:00\nΝαι! Τι είν' αυτό;\nΑπό που κι ως που δεξιοί ο Παπαχρ/λος, η Παπακώστα, ο Αντώναρος, ο Πάκης, ο Καμμένος ..\nΔεξιοί, τα ορφανά του Καραμανλή;\nΑνευ σημασίας αυτες οι κινήσεις,ούτε την ψήφο τους δεν θα βρούν\nΑνάλογες κινήσεις με καλύτερες προυποθέσεις δεν ευδοκίμησαν\nστο παρελθόν ποσο μάλλον τώρα που το διακύβευμα ειναι μεγάλο\nκαι ο κόσμος εχει καταλάβει και ξέρει ποιο ακριβώς είναι.\nΑυτιστικά εγωιστικά άτομα είναι όλοι αυτοί που περιπλανώνται σε ψεκασμένους ουρανούς.\nΛευτέρης Ι10/07/2018 23:13:52\nΤό πρόβλημα δέν είναι νά φύγουν οί αριστεροί καί ή αριστερά αλλά αριστερές πολιτικές σέ όλες τίς εκφάνσεις τους. Π.Χ μάς είλθαν χθές προχθές διακόσιοι αφροασιάτες . Θά μάς έλθουν αύριο μεθαύριο άλλοι διακόσοι αφροασιάτες . ΔΕΞΙΑ πολιτική από τήν θέση τής αντιπολίτευσης είναι νά τούς πληροφωρείς (( καί μαζί μέ αυτούς καί τό εκλογικό σώμα )) ότι όταν θά αναλάβεις τήν διακυβέρνηση θά επιστρέψουν αργά ή γρήγορα στήν χώρα τους . Δέν τό κάνεις δέν εισαι δεξιός δέν σέ ψηφίζω.....\nTT@ Λευτέρης Ι11/07/2018 00:50:13\nΜην είστε φοβικός με την Σαρία.\nΌποιος δεξιός ψηφίσει αποκόμματα και όχι Νέα Δημοκρατία θα μπει στο πάνθεον των προδοτών.Ή μαζί με την μεγάλη δεξιά παράταξη ή μαζί με τους συμμορίτες δεν υπάρχει δικαιολογία πια.\nTT@ ΣΤΥΛΙΑΝΟΣ11/07/2018 01:23:03\nΌχι και ...δεξιά η ΝΔ.\nΟ Κυριάκος το ξέρει ότι λέτε τέτοιες ακραίες λέξεις ;\nΤώρα ,προ των εκλογών ,οργανώνονται οι διάφοροι χρήσιμοι...δεν βρίζω, για τις μελλοντικές ψηφοφορίες....\nΗ ΝΔ είναι κόμμα της Μεταπολίτευσης, δηλαδή βασικά Αριστερό, κρατικιστικό, άεθνο κι ουδετερόθρησκο και άρα, στην σημερινή συγκυρία των Μη Συνόρων, ανεπαρκές μέχρι εθνοκτονιας.\nΘα κυβερνήσει κι αυτή, θα δοκιμάσει την ίδια συνταγή, μέχρι να καταλάβει κι ο τελευταίος Λέσβιος ότι πρπει να αλλάξουμε άμεσα και ραγδαία για να υπάρχουν ακόμα Έλληνες σε 20 χρόνια.\nΣτην Ιταλία η μεταπολεμική βολή πέθανε με τα καθαρά χέρια και τον Μπερλουσκονι, και την θάβει τώρα η Λέγκα και το Μ5S.\nΣτην Γαλλία τα παλιά κόμματα εξαϋλώθηκαν.\nΑκόμα και στην Γερμανία, χωριζουν τα σιαμαία CDU-CSU, ενώ το SPD θα πέσει κάτω από το AfD.\nΔΕΝ είναι δυνατόν να έχουμε γενική ανομία και αντιευρωπαϊσμό (εννοώ κατά των παλαιών ευρωπαϊκών εθνών) στη Ευρώπη, ένα αδιάκοπο κύμα φόνων, βιασμών, καλασνικωφ και βομβών , τα παλιά κόμματα να κατηγορούν τα ...θύματα (τους γηγενείς ευρωπαίους που ινδιανοποιούνται πια) και μετά να λέμε ψηφίστε συναίνεση με τους ΜηΣυνορακηδες και ψυχραιμία και απολαύστε το.\nΔυστυχώς όμως το ελληνικό γένος έμεινε χωρίς ζωτικούς χυμούς πια, σχεδόν ένα εκατομμύριο νέοι Έλληνες πήραν τα παιδιά τους κι έφυγαν σε χώρες με σύνορα και φυλακές.\nΌσοι έμειναν, λίγοι και γηραλέοι, έχουν παραστάσεις Μεταπολίτευσης και δεν μιλάνε για την υπαρκτή Σαρία , για να μην τους πουν τα Εξαρχεια ...ακροδεξιούς. Ισχύει για όλους, από τους ψηφοφόρους μέχρι τον Μητσοτάκη. Επιλέξαμε τις συντάξεις αντί για τα σύνορα.\nΕν τω μεταξύ, δίπλα μας γεωγραφικά, αλλά σε έναν άλλον, παράλληλο κόσμο, γίνονται μαζικές «παράτυπες» κλειτοριδεκτομές και πετάνε τα υπολείμματα στους κάδους.\nΚαθημερινότητα πια η Σαρία.\nΑλλά αν κάποιος πει «γύφτος» αντί για ρομά θα βρεθούν 5 εισαγγελείς αμέσως.\nΈχουμε ήδη Σαρία.\nΚαι το antinews νοσταλγεί την «κανονικότητα», όταν ψηφίζαμε ΝΔ και αυτή διόριζε με δανεικά, ως κυανό ΠΑΣΟΚ που κατήντησε .\nΚι εγώ θα ήθελα μια χλιαρή «κανονικότητα».\nΑλλά ομαλότητα και μαζικές καθημερινές κλειτοριδεκτομες ΔΕΝ μπορούν να συνυπάρξουν στην ίδια χώρα και την ίδια στιγμή.\nΟι επιλογές έγιναν, ελπίζω να είναι αναστρέψιμες, αν και δεν είμαι αισιόδοξος.\nΜε ενδιαφέρει όμως πρωτίστως η επιβίωση, κάποιων έστω, Ελλήνων σε αυτόν τον τόπο, όχι κάποιο συγκεκριμένο κόμμα, πολλώ δε μάλλον ένα κόμμα άεθνο κι ουδετεροθρησκο, άχρωμο, άνοστο και «χωρίς διαφορές από το Ποτάμι».\nΑπό δω οι Έλληνες, από κει οι κλειτοριδεκτομες, τα διλήμματα είναι σαφή και μοιραία, μιλάμε για την ίδια την επιβίωση του έθνους πια.\nΗ ΝΔ ας διαλέξει.\nΗ εποχή των χλιαρών τελείωσε πάντως , παντού.\nΤο ερώτημα είναι ποιος είναι ο (μέσος) δεξιός ψηφοφόρος σήμερα. Ποια είναι η θέση του στο κοινωνικό σύνολο, σε ποια τάξη ανήκει? Είναι ο δεξιός της της δεκαετίας 2000? Ο μέσος αστός που τον ενδιέφερε η προκοπή και η νοικοκυροσύνη του, παρά τα όποια διαρθρωτικά προβλήματα από το πολυδαίδαλο κράτος ? Ε, λοιπόν όχι. Ο μέσος δεξιός αυτήν την στιγμή πένεται. Η επίθεση που έχει δεχθεί από τις μνημονιακές πολιτικές είναι άνευ προηγουμένου. Ήταν ο βασικός στόχος κάθε κυβερνητικής πολιτικής. Γνωρίζω, και εσείς φαντάζομαι, ανθρώπους με "κουμάντο" στην ζωή τους, χωρίς ασυδοσίες, που πάντα πλήρωναν, δεν σήκωναν μπάρες, δεν ήταν μπαταχτσήδες, αυτή την στιγμή να ντρέπονται να βγουν έξω γιατί σκέφτονται να πιουν μια μπύρα. Και η συγκυβέρνηση Σαμαρά-Βενιζέλου δεν είναι αμέτοχη. Έχει μεγάλες ευθύνες. Σε υπουργικό συμβούλιο ελέχθη η φράση "οι Έλληνες είναι νοικοκύρηδες, έχουν πάντα χρήματα στο μαξιλάρι ή στο σεντούκι. Πρέπει να βρούμε έναν τρόπο να βγάλουν από εκεί."\nΤελικά, εάν νομίζουν ο Μητσοτάκης, η Ντόρα, ο Γεωργιάδης, οι Κεφαλογιάννηδες, οι Βαρβιτσιώτηδες κλπ ότι μπορούν να εμπνεύσουν τον μέσο δεξιό (αλλά και τον μέσο πολίτη) είναι βαθιά νυχτωμένοι.\nΑυτό που χρειάζεται ο Έλληνας αυτήν την στιγμή είναι ένας ηγέτης που θα δώσει ΕΛΠΙΔΑ, να έχει ΟΡΑΜΑ, και να μην είναι λαγός προς τους ανωτέρους και λέων προς τους κατωτέρους.\nΘεόδωρος Hellados11/07/2018 09:45:32\nΑν η ΝΔ ήταν μια σωστή δεξιά παράταξη, δεν θα υπήρχε χώρος, ούτε για τέτοια κόμματα στα δεξιά της. ούτε για τη ΧΑ. Και ένα 15% που χάνει εκεί, θα το ανακτούσε και η αυτοδυναμία της θα ήταν πολύ πιθανόν εξασφαλισμένη.\nΓια να δούμε και ποιους θα βάλουν στα ψηφοδέλτια ένθεν κι ένθεν..\nορεσείβιος@ Θεόδωρος Hellados11/07/2018 16:53:41\nΕλα ρε Θόδωρε, σοβαρέψου...Ούτε και ΑΥΤΟ ΤΟ ΚΟΜΜΑ δεν είναι ΔΕΞΙΟ? Πόσες μέρες πέρασαν απο τότε που ήλπιζες στη σωτηρία του μπαλτάκου?\nΑν ο το Καμπάλ είναι ησωτηρία της Δεξιάς να τρέξουμε όλοι να τους στηρίξουμε, διαφορετικά ας τους στείλουμε στο θέατρο, θα έχουν γκράντε σουξέ..Ειδικά ο ψεκαμμένος ξάδερφος.\nΘεόδωρος Hellados@ ορεσείβιος11/07/2018 23:30:29\nΜάθε να διαβάζεις και να καταλαβαίνεις..\nΓια να μη πετάς κοτσάνες μετά..\nΤι λέω στο σχόλιο μου, κατάλαβες;\nairman@ Θεόδωρος Hellados12/07/2018 00:28:30\nΤο δεύτερο δεν αποκλείει το πρώτο.\nΌσο για το πρώτο, ισχύει το εξής:\n- Εδώ τί γράφεις;\n- Εσύ τί διαβάζεις;\nΟπότε είναι δύσκολο να διαβάσεις κάτι και να το κατανοήσεις ώστε να μην εκτεθείς έπειτα, ειδικά αν είναι κάτι με το οποίο δεν θέλεις να συμφωνήσεις.\nΥΠΟΨΗ κκ. Δ. ΚΑΜΜΕΝΟΣ - ΜΠΑΛΤΑΚΟΣ\nΆρθρο 139 ΠΚ: Προσβολή εναντίον της διεθνούς ειρήνης της χώρας\nΟι ΣυριζΑνελ* διεξήγαν με τη κυβέρνηση της ΠΓΔΜ διαπραγματεύσεις για την υπόθεση του «Σκοπιανού», που κατέληξαν στη Συμφωνία των Πρεσπών. Τα λεγόμενα Ζάεφ μετά τη συμφωνία, η προϊστορία με Γρουέφσκι, η στάση της πλειοψηφίας του ελληνικού λαού, κλπ, δείχνουν ότι μπορεί πράγματι να υπάρξουν εχθροπραξίες μεταξύ των δύο χωρών. Οι ΣυριζΑνελ το έκαναν με πρόθεση διότι ήδη γνώριζαν τις προθέσεις τουλάχιστον του ελληνικού λαού. Και η συμφωνία οδήγησε σε εχθροπραξίες με τη Ρωσία (απελάσεις)\nΆρθρο 150 ΠΚ: Νόθευση αποδεικτικών\nΟι ΣυριζΑνελ* διεξήγαν με τη κυβέρνηση της ΠΓΔΜ διαπραγματεύσεις για την υπόθεση του «Σκοπιανού», νοθεύοντας έγγραφα (παρερμηνεία χειρισμών θέματος από προηγούμενες κυβερνήσεις και επί Γιουγκοσλαβίας) και αποκρύπτοντας έγγραφα του παρελθόντος με τα οποία θα μπορούσαν να υποστηρίξουν τα συμφέροντα του ελληνικού λαού με αποτέλεσμα πολύ καλύτερο από εκείνο της Συμφωνίας των Πρεσπών.\nΆρθρο 151 ΠΚ: Κατάχρηση πληρεξουσιότητας\nΕντολέας της κυβέρνησης των ΣυριζΑνελ* είναι ο ελληνικός λαός. Οι ΣυριζΑνελ διεξήγαν με τη κυβέρνηση της ΠΓΔΜ διαπραγματεύσεις για την υπόθεση του «Σκοπιανού», και οι προθέσεις τους οδήγησαν στη Συμφωνία των Πρεσπών από την οποία μπορεί να προκύψει βλάβη για τον ελληνικό λαό, όπως επισημαίνεται από πολλούς στην Ελλάδα, από τα λεγόμενα Ζάεφ, και από τα πρακτέα Ιβανώφ μετά τη συμφωνία.\n* Επειδή οι Ανελ θα μπορούσαν να είχαν αποτρέψει τη συμφωνία αν είχαν υπερψηφίσει τη πρόταση μομφής της ΝΔ, είναι ως προς το αποτέλεσμα εξίσου υπεύθυνοι με τον Συριζα\nΑγαπητέ Nick βλέπω ότι γνωρiζεις νομικά. Μπορείς σε παρακαλώ να μου πεις άν οι αποφάσεις του Αρείου Πάγου έχουν ισχύ νόμου; Αυτό γιατί το 2009 υπήρξε απόφαση του Α Π σύμφωνα με την οποία δεν υφίστανται μακεδονικό έθνος και γλώσσα\nΚρινιώ Καλογερίδου13/07/2018 08:53:53\nAν και υπάρχουν χίλιοι δυο λόγοι, που ανάγονται στην ατυχή πολιτική τακτική Μπαλτάκου επί διακυβέρνησης Σαμαρά - εξαιτίας της οποίας μας έχει μείνει μικρή ή μεγάλη δόση πικρίας για τις εν κρυπτώ επαφές του alter ego του π.πρωθυπουργού με τη δόλια ηγετική ομάδα της Χ.Α - κρίνω εν προκειμένω πως η επιστροφή του ίδιου στην Ν.Δ και η ένταξη του Δ. Καμμένου σ' αυτήν μάλλον καλό θα της έκανε, παρά κακό. Κι αυτό γιατί - με δεδομένη την αναγνώριση των ευθυνών του πρώτου για την εσφαλμένη πρότερη πολιτική του συμπεριφορά που έφερε σε πολύ δύσκολη θέση τον φίλο του Αντώνη Σαμαρά εκθέτοντάς τον στους αντιπολιτευτικούς και εσωκομματικούς του αντιπάλους - η επιστροφή του στο κόμμα θα παρέσυρε υπέρ του καθαρόαιμους δεξιούς ψήφους απ' τα μικρά κόμματα στα δεξιά της Ν.Δ, συμπεριλαμβανομένου και του κόμματος των ΑΝΕΛ και ψήφους πατριωτών ( όχι φασιστών), οι οποίοι είχαν φύγει θυμωμένοι απ' τη ΝΔ και προσχώρησαν για λόγους εκδίκησης στο κόμμα της Χ.Α μετά τις οδυνηρές περικοπές που έκανε σε βάρος τους η τότε κυβέρνηση, στα πλαίσια των απαιτήσεων του Β' Μνημονίου.\nΌσοι για την αναγκαιότητα ένταξης του δεύτερου (του Δ. Καμμένου) στις τάξεις της Ν.Δ - όπως είπα και σε προγενέστερο άρθρο μου - ''οι θέσεις του εν λόγω βουλευτή συνέπλεαν τις περισσότερες φορές με αυτές της φιλελεύθερης παράταξης, ενώ ερχόταν σε διάσταση με εκείνες των κυβερνώντων, τα τρωτά των οποίων δεν έχανε ευκαιρία να καυτηριάζει στα πάνελ όπου τον καλούσαν. Επίσης, ήταν πάντα κόσμιος και προσεκτικός στις αντιπαραθέσεις του με βουλευτές της Ν.Δ και δεν τον θυμάμαι ποτέ να ύψωσε τη φωνή του απέναντί τους. Γι' αυτό νομίζω πως η παρουσία του στο κόμμα θα είναι προς όφελός του, αφού θα προσθέσει άλλη μια αποδεδειγμένα πατριωτική φωνή στη μεγάλη παράταξή μας. Μια φωνή που θα βοηθήσει τον Κυριάκο στην προσπάθειά του να απεμπλακεί από την ''εθνική γραμμή'' του 2008 και την ποδηγέτηση του κόμματος απ' τον ''πατερούλη'' του Νεοκαραμανλισμού ( που παραμένει ''βουβός'' προτιμώντας να κινεί τα νήματα στο παρασκήνιο) και την ''Κεντροαριστερή'' Ντόρα, που μπορεί να γίνει επικίνδυνη στο μέλλον και για τον ίδιο τον αδελφό της, αν δε συμφωνεί με τις πολιτικές επιλογές του...''\nΑς μην ξεχνάμε, τέλος, πως οι προαναφερθέντες όχι μόνο δεν ανήκουν στους θιασώτες της εθνομηδενιστικής πολιτικής Τσίπρα, αλλά - όπως και ο Φαήλος Κρανιδιώτης, που είναι απ' τις πιο γνήσιες πατριωτικές φωνές, που χρειάζεται αυτή τη στιγμή η Ν.Δ - εκφράζουν κατηγορηματικά σε κάθε τηλεοπτική παρουσία τους την αντίθεσή τους στο πιο άρρωστο και εφιαλτικό σύστημα διακυβέρνησης που γνώρισε μεταπολιτευτικά η Ελλάδα.


TARANIS X9D Plus - www.petame.gr\nΗμερομηνία εγγραφής: 29-11-2016\nΠεριοχή: Χανιά Κρήτη\nΕπίπεδο φήμης: 504234\nΠριν από μερικές ημέρες και μετά από αρκετό ψάξιμο έγινα κάτοχος της TARANIS X9D Plus.\nΚατέληξα σε αυτήν λόγω του χαμηλού κόστους με δυνατότητες που τις βρίσκεις σε πολύ ακριβές τηλεκατευθύνσεις.\nΗ ενσωματωμένη τηλεμετρία με την προγραμματιζόμενη ηχητική ειδοποίηση (Φωνή) είναι από τα πολύ χρήσιμα στοιχεία που προσφέρει.\nΓια να λέμε του στραβού το δίκιο όμως θέλει αρκετό διάβασμα και εξοικείωση. Ξεφεύγει από τα μέχρι σήμερα γνωστά κλειστά πρωτόκολλα παραμετροποίησης και προγραμματισμού (Futaba Graupner JR κλπ)\nΗ διαχείρισή της ο προγραμματισμός της μπορεί να γίνει και τοπικά αλλά και μέσω προγράμματος (OpenTX Companion).\nΤο ανοικτό λογισμικό που την υποστηρίζει το OPENTX είναι πολύ δημοφιλές τυγχάνει μεγάλης ανταπόκρισης, σε όλα τα διεθνή forum και αναβαθμίζεται συνεχώς.\nΗ αναβάθμιση του λογισμικού (Firmware upgrade) είναι πανεύκολη.\nΜέχρι τώρα που γράφω αυτές τις λίγες λέξεις βρίσκεται στην έκδοση 2.1.9 ως σταθερή έκδοση και σε δοκιμαστική λειτουργία είναι η έκδοση 2.2.\nΜία ακόμη δυνατότητα που προσφέρει στον χρήστη και μέσω του ανοικτού λογισμικού προγραμματισμού LUA είναι η δημιουργία των δικών μας προγραμμάτων, (script λειτουργίας – παραμετροποίησης – τηλεμετρίας κλπ)\nΣε αυτό λοιπόν το κομμάτι εστίασα προσωρινά, και προγραμμάτισα μία οθόνη τηλεμετρίας με τα βασικά στοιχεία που χρειαζόμαστε για μία ασφαλή πτήση.\nΔουλεύει με την έκδοση 2.1. και πάνω.\nΦυσικά ποιος έχει την δυνατότητα την ώρα που πετάει το αγαπημένο του μοντέλο να κοιτάει οθόνες, έτσι η ακουστική πληροφόρηση είναι ότι καλύτερο μπορεί να υπάρξει.\nΟι φωνητικές ειδοποιήσεις στα Ελληνικά είναι αυτό που εστιάζω, σαν επόμενη λειτουργία.\nΈμαθα πάρα πολλά από τις αναρτήσεις καταρτισμένων αερομοντελιστών και καιρός είναι να ανταποδώσω. Όποιος είναι κάτοχος TARANIS X9D plus και θέλει το συγκεκριμένο script μαζί με οδηγίες εγκατάστασης ή ακόμη παραμετροποίηση στα δικά του δεδομένα είναι στην διάθεσή του.\ntelemetry-gif.gif (46,4 KB, 208 εμφανίσεις)\nΑποστολή προσωπικού μηνύματος στον/την: SV1COD\nΕμφάνιση περισσότερων μηνυμάτων του χρήστη SV1COD\nΑπάντηση: TARANIS X9D Plus\nΕπίπεδο φήμης: 5003815\nτο ανέβασα στο drive μπορείτε να το κατεβάσετε ?\nΜια χαρά κατεβαίνει Αντώνη.\nΣτην εμφάνιση των αρχείων του Drive η ονομασία του αρχείου"Οδηγίες Εγκατάστασης" δεν εμφανίζεται\nσωστά, πλην όμως στο κατεβασμένο αρχείο είναι εντάξει.\nναι μάλλον κάτι γίνεται με τα Ελληνικά Θα το ανεβάσω ως installation instructions μήπως φύγουν τα αλαμπουρνέζικα Αν υπάρξουν updates με ενημερώνεις\nΕίναι γνωστή η ιστοσελίδα αυτή που αναφέρεις Αντώνη άλλα τα περισσότερα από αυτά τα scripts δεν δουλεύουν με τις νεώτερες versions.\nΈχω ήδη τελειώσει με νεώτερο script (κάνω δοκιμές συμβατότητας) και σε λίγες μέρες θα είναι έτοιμο για να το προσθέσουμε στα downloads του drive.(επισυνάπτω screenshot)\nΑκόμη σύντομα θα είναι έτοιμη και μετάφραση στα Ελληνικά τoυ Voice pack.\nΘα σας ενημερώσω μόλις θα είναι έτοιμα\nAnalog-Meters.gif (6,9 KB, 122 εμφανίσεις)\ngreek sounds , lua scripts , taranis , telemetry , x9dplus


Deal στη Βαρκελώνη για την APIVITA - Ειδήσεις - νέα - Το Βήμα Online\nDeal στη Βαρκελώνη για την APIVITA\nΜετά από πολλές συζητήσεις για εξεύρεση στρατηγικού επενδυτή στην ελληνική εταιρεία φυσικών καλλυντικών APIVITA,\n11 Μαρτίου 2017, 12:00 Ενημερώθηκε: 12 Μαρτίου 2017, 05:45\nΜετά από πολλές συζητήσεις για εξεύρεση στρατηγικού επενδυτή στην ελληνική εταιρεία φυσικών καλλυντικών APIVITA, πουλήθηκε τελικά πλειοψηφικό πακέτο της στην ισπανική PUIG, μια εταιρεία με παγκόσμια παρουσία που δραστηριοποιείται στον χώρο της μόδας, των αρωμάτων και των καλλυντικών. Η επένδυση της PUIG στην APIVITA έχει στρατηγικό χαρακτήρα, καθώς εξασφαλίζονται μια σειρά από προϋποθέσεις, οι οποίες εξαρχής ήταν κεφαλαιώδους αξίας για την οικογένεια Κουτσιανά, που διατηρεί την καταστατική μειοψηφία. Ο κ. Νίκος Κουτσιανάς, ο ιδρυτής της APIVITA, κατάφερε από ένα μικρό χωριό, έξω από τη Λαμία, να δημιουργήσει μια εταιρεία που έχει επεκταθεί σε πολλές χώρες στο εξωτερικό και δη στην Ισπανία, όπου έγινε και η μεγάλη συμφωνία με την PUIG. Αλλωστε, η έδρα της ισπανικής εταιρείας βρίσκεται στη Βαρκελώνη.\nΑγνωστο το ποσό\nΗ οικογένεια Κουτσιανά συζητούσε το τελευταίο διάστημα με πολλές εταιρείες, όπως και τη γαλλική L’Oreal, προκειμένου να βρει τον κατάλληλο επενδυτή, σύμφωνα με πληροφορίες. Πάντως, η εξαγορά της ελληνικής εταιρείας αναμένεται να γίνει με αύξηση μετοχικού κεφαλαίου. Oσον αφορά το ποσό εξαγοράς της εταιρείας, στελέχη της APIVITA, κατόπιν επικοινωνίας με «Το Βήμα», ανέφεραν ότι «δεν υπάρχει ανακοίνωση για το ποσό, αλλά θα γίνει εκτενής ενημέρωση μόλις κλείσουν όλα τα διαδικαστικά και σχεδιαστεί η νέα στρατηγική ανάπτυξης της εταιρείας».\nΜε αυτή τη συμφωνία εξασφαλίζεται η κεφαλαιακή επάρκεια της APIVITA – η οποία ενισχύεται κεφαλαιακά με αύξηση μετοχικού κεφαλαίου. Η έδρα και η γραμμή παραγωγής της εταιρείας παραμένουν στην Ελλάδα, με πλήρη αξιοποίηση των δυνατοτήτων του ερευνητικού εργαστηρίου και των σύγχρονων εγκαταστάσεων στο Μαρκόπουλο.\nΠαράλληλα, όλες οι υφιστάμενες συνεργασίες της APIVITA θα συνεχιστούν και δίνεται η ευκαιρία να ενισχυθούν και να αναπτυχθούν ακόμη περισσότερο, όπως οι συνεργασίες με μια ολόκληρη κοινότητα από παραγωγούς και καλλιεργητές σε όλη τη χώρα που εξασφαλίζουν την απόλυτη ιχνηλασιμότητα και εξαιρετική ποιότητα των πρώτων υλών της εταιρείας, σύμφωνα με τη διοίκησή της.\nΣημαντικό κριτήριο στην επιλογή της από πλευράς της οικογένειας Κουτσιανά αποτέλεσε το γεγονός ότι, παρά το μεγάλο μέγεθός της και την παγκόσμια παρουσία της, η PUIG παραμένει κατά βάση μια οικογενειακού χαρακτήρα και ιδιοκτησίας εταιρεία.\nΕπίσης, σημαντική για την ολοκλήρωση της συμφωνίας ήταν η κατανόηση ότι η APIVITA παραμένει μια ελληνική εταιρεία, πιστή στη φιλοσοφία και στις αξίες και στο διαφορετικό, αειφόρο μοντέλο επιχειρηματικότητας που την ανέδειξε σε ολόκληρο τον κόσμο.\nΕιδικότερα, σύμφωνα με ανώτερα στελέχη της APIVITA, «η PUIG ήταν η καλύτερη επιλογή σε σχέση με όλες τις άλλες πιθανές επιλογές, γιατί οι ιδιοκτήτες της είναι κοντά στη φιλοσοφία και στις αξίες της εταιρείας. Είναι μια οικογενειακού χαρακτήρα επιχείρηση και εκτιμάται ότι μοιράζονται κοινό τρόπο σκέψης και συνεργασίας. Σημαντικό ρόλο παίζει ότι στο τιμόνι της εταιρείας παραμένει ο κ. Κουτσιανάς. Είναι επίσης σημαντικό ότι αφορά μια επένδυση στην Ελλάδα εν μέσω κρίσης, που θα δώσει ώθηση σε μια ελληνική επιχείρηση να αναπτυχθεί και να ανοίξει νέες αγορές. Εμφαση θα δοθεί κατ’ αρχήν στην Ισπανία, αλλά και σε άλλες ισπανόφωνες χώρες». Αξίζει να αναφερθεί ότι η PUIG διαθέτει τα σήματα Νina Ricci, Carolina Herrera, Paco Rabanne και Jean Paul Gaultier, στον τομέα των αρωματικών προϊόντων και των ομώνυμων κολεξιόν ρούχων. Επιπλέον, διαχειρίζεται τα brands Comme des Garçons, Prada, Penhaligon’s, L’Artisan Parfumeur και Valentino στον τομέα των αρωμάτων. Διαθέτει παρουσία σε 150 χώρες, ενώ το 2015 εμφάνισε κύκλο εργασιών της τάξης του 1,645 δισ. ευρώ.\nΗ APIVITA εμφάνισε κύκλο εργασιών 37,4 εκατ. ευρώ το 2016, έναντι 32,3 εκατ. ευρώ το 2015, εκ των οποίων το 30% προήλθε από το εξωτερικό. Το ενοποιημένο EBIDTA είναι 5,8 εκατ. ευρώ (ποσοστό 15,6%). Στην πορεία της η εταιρεία έχει λάβει ένα μεγάλο αριθμό βραβείων, τόσο για την επιχειρηματική της δραστηριότητα όσο και για τα προϊόντα της και δραστηριοποιείται σε 15 χώρες (Ισπανία, Ιαπωνία, Χονγκ Κονγκ, Αμερική, Κύπρο, Ουκρανία, Ρουμανία, Βουλγαρία, Βέλγιο, Ολλανδία κ.ά.).\n«Η ζωή της μέλισσας» στο φαρμακείο της οδού Κατεχάκη\nΗ ιστορία της APIVITA ξεκίνησε πριν από 38 χρόνια. Το όνομά της, που αντανακλά και το σύνολο της φιλοσοφίας της, προέρχεται από τις λέξεις Apis (μέλισσα) και Vita (ζωή) και άρα Apivita σημαίνει «η ζωή της μέλισσας». Η μεγάλη αγάπη για την ελληνική φύση και το χόμπι της μελισσοτροφίας ώθησαν τον φαρμακοποιό Νίκο Κουτσιανά να ασχοληθεί με τη δημιουργία φυσικών καλλυντικών.\nΤο 1975 παρασκεύασε στο φαρμακείο που διατηρούσε το πρώτο σαπούνι με πρόπολη, το οποίο, παρ’ όλο που είχε μαύρο χρώμα, ήταν πρωτοποριακό για την εποχή του και έτυχε μεγάλης αποδοχής. Εκεί, στο φαρμακείο στην οδό Κατεχάκη 56, γνώρισε τη γυναίκα του κυρία Νίκη Κουτσιανά, η οποία είναι επίσης φαρμακοποιός, και σήμερα αποτελεί την ψυχή της εταιρείας. Αυτό το φαρμακείο έπαιξε καθοριστικό ρόλο σε όλα τα επίπεδα της ζωής του Νίκου Κουτσιανά, καθώς δύο νούμερα πιο κάτω βρισκόταν η έδρα της εταιρείας Ρεμέκ, η οποία ανήκε στον κ. Παπαέλληνα. Το 1999 ο κ. Κουτσιανάς αγόρασε το φαρμακευτικό τμήμα της Ρεμέκ και μετά την πούλησε στον κ. Λαυρεντιάδη για να ασχοληθεί με τη βασική δραστηριότητα της APIVITA.\nΕκείνη την εποχή, τη δεκαετία του ’70, γνώρισε τον σκιτσογράφο κ. Σπύρο Ορνεράκη, ο οποίος ασχολήθηκε με το καλλιτεχνικό τμήμα των προϊόντων δημιουργώντας καλαίσθητες συσκευασίες. Επειτα από τέσσερα χρόνια ξεκίνησε επίσημα η λειτουργία της, η οποία κατέχει σημαντικό ρόλο στον χώρο του ελληνικού φαρμακείου, αλλά και δικό της κατάστημα, στο κέντρο της Αθήνας, που είναι ένας πολυχώρος για την παρουσίαση όλης της φιλοσοφίας της εταιρείας. Από τον Ιανουάριο του 2013 ξεκίνησε η λειτουργία των νέων βιοκλιματικών εγκαταστάσεων της εταιρείας στο Βιομηχανικό Πάρκο στο Μαρκόπουλο Μεσογαίας. Σε αυτές τις εγκαταστάσεις συγκεντρώνονται κάτω από μία στέγη η παραγωγή, η έρευνα και η ανάπτυξη νέων προϊόντων, ο ποιοτικός έλεγχος, τα βιοχημικά εργαστήρια και η διοίκηση της εταιρείας.\nΕίναι η πρώτη ελληνική εταιρεία που αξιοποίησε αγνά, μελισσοκομικά προϊόντα της ελληνικής φύσης (μέλι, κερί, πρόπολη, γύρη, βασιλικό πολτό), βότανα υψηλής βιολογικής αξίας (θυμάρι, καλέντουλα, δενδρολίβανο κ.ά.) ή φυτικά παράγωγα (ζαφορά Κοζάνης, μαστίχα Χίου κ.τ.λ.) και αιθέρια έλαια για να παραγάγει νέα, καινοτόμα καλλυντικά, αγνά, φυτικά και αποτελεσματικά.\nΣήμερα το αντικείμενο εργασιών της APIVITA είναι η παραγωγή και η εμπορία φυσικών καλλυντικών και προϊόντων, η παροχή συναφών υπηρεσιών, ενώ δραστηριοποιείται στην αγορά των φαρμακείων, του retail, του e-commerce, των ξενοδοχείων και spa.


About us – InterDate\nΠροσοχή!!! Η ιστοσελίδα αυτή δεν ειναι πραγματική. Ειναι ιστοσελίδα επίδειξης για επιχειρήσεις με συνοικέσια, γνωριμίες και γενικά αγγελίες κάθε τύπου. Οποιαδήποτε ομοιότητα με πρόσωπα, καταστάσεις . εταιρίες είναι εντελώς συμπτωματική


Η άγρια ομορφιά της φύσης. Ροφός καταπίνει ολόκληρο καρχαρία | NEWSBLOG - Νέα επικαιρότητα και ειδήσεις απο την Showbiz\nΗ άγρια ομορφιά της φύσης. Ροφός καταπίνει ολόκληρο καρχαρία\nby NEWSBLOG 13 Ιουλίου, 2019, 8:16 μμ 109 Views\ni agria omorfia tis fysis rofos katapini olokliro karcharia\nΗ άγρια ομορφιά της φύσης! Η ερευνητική ομάδα Windows to the Deep κατάφερε να καταγράψει μια απίστευτη σκηνή που αποτυπώνει την φράση αυτή!Η ομάδα μελετούσε τον βυθό στην περιοχή όπου βρίσκεται ένα ναυάγιο, το οποίο εκτιμάται πως ανήκει σε πλοίο που βυθίστηκε κατά τη διάρκεια του Β’ Παγκοσμίου Πολέμου.\nΡοφός καταπίνει ολόκληρο καρχαρία


info@enikonomia.gr (Enikonomia.gr) http://www.enikonomia.gr/timeliness/234029,gennimata-aisthanomaste-dikaiomenoi-pou-o-k-mitsotakis-pire-piso-.html http://media.enikonomia.gr/data/photos/resized/125_234029_b8665f83c6-96de6d8a67dcaa0f.jpg «Αισθανόμαστε δικαιωμένοι, ο κ.Μητσοτάκης πήρε πίσω τη δική του ... ουσιαστικά, απόφαση», δήλωσε η πρόεδρος 4/22/2020 9:59:02 PM 4/22/2020 9:59:02 PM\nδημοσιεύθηκε: 22/04/2020 21:59\n«Αισθανόμαστε δικαιωμένοι, ο κ.Μητσοτάκης πήρε πίσω τη δική του ... ουσιαστικά, απόφαση», δήλωσε η πρόεδρος του Κινήματος Αλλαγής, Φώφη Γεννηματά, για την απόφαση τη κυβέρνησης να καταργηθεί η τηλεκατάρτιση των επιστημόνων.\n«Επιτέλους μετά την αποκάλυψη του σκανδάλου ο κ. Μητσοτάκης εξαναγκάστηκε σε άτακτη υποχώρηση, πήρε άρον άρον πίσω την δική του ... ουσιαστικά, απόφαση. Αισθανόμαστε δικαιωμένοι γιατί από την πρώτη στιγμή το καταγγείλαμε. Όσο για τον υπουργό Εργασίας υπάρχει μόνο ο δρόμος της παραίτησης» αναφέρει η κ. Γεννηματά\n#VOUCHER #ΦΩΦΗ ΓΕΝΝΗΜΑΤΑ #ΚΥΡΙΑΚΟΣ ΜΗΤΣΟΤΑΚΗΣ #ΕΠΙΔΟΜΑ


Loutraki One: Φτώχεια και Εξέγερση. Του Στάθη\nΦτώχεια και Εξέγερση. Του Στάθη\nΗ φτώχεια είναι μαράζι. Σαράκι. Στίγμα. Γίνεται ντροπή. Και έρεβος. Γονατίζει τον άθρωπο. Ταπεινώνει τον λαό.\nΓίνεται βραχνάς στα σπίτια και πολιτική αδυναμία στις αγορές και τα βουλευτήρια. Η φτώχεια γίνεται ο τρόμος και η εξαθλίωση, απ’ την οποία αλιεύουν πελάτες για τους Δυνατούς οι\nπολιτικοί πορνοβοσκοί και κρέας για τα κανόνια οι μελανοχίτωνες. Είναι η φτώχεια θηρίο ανήμερο, θηρευτής της αξιοπρέπειας, δήμιος της περηφάνιας, φθάνει τον άνθρωπο στο κρεματόριο.\nΗ φτώχεια παράγει τον πλούτο των λίγων και γίνεται ταυτοχρόνως το όπλο τους για να παραλύουν όλο και πιο πολλούς, να δουλεύουν όσοι δουλεύουν για ένα κομμάτι ψωμί. Κι όσοι δεν δουλεύουν να ’ναι απειλή για τους σκλαβωμένους. Ωσπου όλοι να φθάνουν στον πάτο της σκλαβιάς. Η φτώχεια είναι φόβος. Οποιος μπαίνει στο βασίλειο της φτώχειας «ας εγκαταλείπει πίσω του κάθε ελπίδα». Διότι ήρθαν τούμπα οι καιροί. Παλαιότερα οι άνθρωποι πάλευαν να ξεφύγουν απ’ τη φτώχεια, να ζήσουν μια καλύτερη ζωή. Σήμερα, αν σε αρπάξει η φτώχεια, σε αρπάζει για τα καλά, σε στέλνει σε μακράν οδόν απανδόκευτον, σε βίον ανεόρταστον. Και είναι φρικτή η στιγμή, όταν οι σύντροφοί σου σου γυρίζουν την πλάτη - παχιές κουβέντες, ισχνές αγελάδες. Μέδουσα η μακροχρόνια φτώχεια, σου πετρώνει την ψυχή ταφόπλακα πάνω σου, ρομπότ σε κάνει η φτώχεια, μηχανικές σκέψεις, μηχανικές κινήσεις, αμήχανη ψυχή. Ακαρπο δέντρο και, με τον καιρό, ξερό.\nΗ φτώχεια είναι όπλο -και μην αυταπατώμεθα- δεν έχει στόχο τους αγωνιστές, τους οργανωμένους, τους συνδικαλισμένους, τους πολιτικοποιημένους (όσους φάει κι απ’ αυτούς καλόν είναι για τους Δυνατούς), αλλά στόχο κυρίως έχει η φτώχεια τα αρνιά. Κι ας μη βιαστούν οι κατά φαντασία επαναστάτες να πουν ότι αντίδοτο στη φτώχεια είναι η οργάνωση κι ο αγώνας. Αν ήταν έτσι, η γη θα ήταν σοσιαλιστική εδώ και δύο χιλιάδες χρόνια.\nΗ φτώχεια σκοπό δεν έχει να λυγίσει τους εξεγερμένους ή όσα απ’ τα αρνιά πρόκειται να εξεγερθούν, αλλά να καθηλώσει σε ένα πέλαγος ανημπόριας την κρίσιμη πλειονότητα. Αυτήν που ξεσηκώνεται μόνον μετά από μεγάλους πολέμους ή μεγάλες σφαγές, αυτήν που συνήθως παρακολουθεί εκ του μακρόθεν τη διαρκή εξέγερση των ηρώων, διστακτική, επιδοκιμάζοντας ενίοτε αλλά μετά του δέοντος φόβου και αποδοκιμάζοντας ως επί το πλείστον με υπαγορευμένη αποστροφή (ουκ επί ματαίω η προπαγάνδα) ως ταραξίες εκείνους που αγωνίζονται (και για τα αρνιά), Χριστούς, κομμουνιστές, αναρχικούς, πάσης φύσεως ζηλωτές κι άλλους αλλοπαρμένους.\nΤο ξέρω, το λένε οι νόμοι και οι προφήτες, το γράφει η Ιστορία και το έκαναν ο Σπάρτακος και ο θείος μου ο Μιχάλης ο Αντάρτης, ο ΕΑΜίτης: το τέλος της φτώχειας είναι η εξέγερση. Μπορεί η φτώχεια να μην οδηγεί από μόνη της, ούτε απαραιτήτως, στην εξέγερση, αλλά η εξέγερση οδηγεί στο τέλος της φτώχειας.\nΑυτό είναι η φτώχεια, σύντροφοι. Να σε φτωχαίνουν από πολιτισμό, από όνειρα, από ελπίδα, από ανθρωπιά και να γίνεσαι έρμαιο, ένας ακόμα ιδιώτης μέσα στη μάζα των δυσπραγούντων, ζωντανός νεκρός, φραγκομηχανή, είτε διά της εργασίας σου, είτε διά της ανεργίας σου. Δεν ξέρω τι λέει για τη Φτώχεια στη Θεογονία ο Ησίοδος, αλλά στα ιστορικά χρόνια η Φτώχεια είναι κόρη του Πλούτου και της Βίας, αδελφή της Απανθρωπιάς και μητέρα του Φόβου και του Παράλογου...


Πρόγραμμα - Συνδυασμός "Νέοι Άνθρωποι - Νέα Αρχή"\nΠρόγραμμα\tadmin\t2019-03-29T16:32:05+00:00\nΟι δημοτικές εκλογές βρίσκουν τον Δήμο μας σε μια παρατεταμένη 8ετή στασιμότητα, με μια μονοδιάστατη αντιμετώπιση των σοβαρών θεμάτων του Δήμου και ένα ξεπερασμένο σύστημα διοίκησης που συνοψίζεται στη φράση «Ενός ανδρός αρχή».\nΧάθηκε πολύτιμος χρόνος αυτά τα χρόνια. Η απερχόμενη διοίκηση «επαναπαύθηκε». Οι υποδομές παραμελήθηκαν, οι δημοτικές λειτουργίες υποβαθμίστηκαν, ο διάλογος στα θεσμικά όργανα του Δήμου ήταν ανύπαρκτος, η αδιαφάνεια κυριάρχησε, με ζημιές στη δημοτική περιουσία, οι απολογισμοί έγιναν «φιέστες», όπου όλα «προωθούνται» και τίποτε δεν γίνεται.\nΗ έξοδος από το σημερινό τέλμα δημιούργησε την ανάγκη για συσπείρωση των ζωντανών δυνάμεων του Δήμου μας, πέρα από πολιτικές, με πρόγραμμα και με διάθεση να κερδίσουμε το χαμένο χρόνο.\nΣε αυτή την απαίτηση ανταποκριθήκαμε και είμαστε περήφανοι γι’ αυτό. Συναντηθήκαμε από διαφορετικές αφετηρίες, συνθέτοντας δημιουργικά την αυτοδιοικητική εμπειρία των παλαιότερων με τον ενθουσιασμό και τη διάθεση για προσφορά των νεότερων.\nΜας ενώνει το πρόγραμμά μας για χρηστή και «διαφανή» διοίκηση και το πάθος για την υλοποίησή του. Για να οδηγήσουμε τον Δήμο μας στην ανάπτυξη, με γρήγορα βήματα, με συλλογική προσπάθεια, με διάλογο.\nΕμείς, ως ΝΕΟΙ ΑΝΘΡΩΠΟΙ, κάνουμε τη ΝΕΑ ΑΡΧΗ. Αλλάζουμε σελίδα στον Δήμο Πεντέλης. Μια σελίδα λαμπρή, που θα τη γράψουμε όλοι μαζί.\nΖητάμε την εμπιστοσύνη σας για τη διοίκηση του Δήμου. Σας προσκαλούμε για να φέρουμε την αλλαγή στην τοπική κοινωνία, προτάσσοντας τη δημοκρατία, τη συνεργασία και τη συμμετοχικότητα στη λήψη των αποφάσεων, την τακτική και ουσιαστική λογοδοσία, τη διαφάνεια, την αξιοκρατία, την αλληλεγγύη, την κοινωνική στήριξη αυτών που έχουν ανάγκη, τη σύγχρονη, αξιόπιστη και χρηστή διοίκηση.\nΜε όραμα, με γνώση, με όρεξη για δουλειά.\nΥποψήφιος Δήμαρχος Πεντέλης


Τα πλεονεκτήματα και τα μειονεκτήματα που έχει η γυμναστική στο διάδρομο - Νέα Διατροφής\nHome ΑΣΚΗΣΗ Τα πλεονεκτήματα και τα μειονεκτήματα που έχει η γυμναστική στο διάδρομο\nΤα πλεονεκτήματα και τα μειονεκτήματα που έχει η γυμναστική στο διάδρομο\nΝέα Διατροφής 11:23 #ΑΣΚΗΣΗ\nΟ διάδρομος αποτελεί ίσως το πιο συχνά χρησιμοποιούμενο όργανο εκγύμνασης. Χρησιμοποιείται είτε εντός σπιτιού είτε στο γυμναστήριο και έχει και πλεονεκτήματα αλλά και μειονεκτήματα. Ας τα δούμε αναλυτικά :\nΚαταρχήν είναι ένας τρόπος να τρέξουμε, να περπατήσουμε, να γυμναστούμε με κλιμακούμενη ένταση. Δίνει τη δυνατότητα στον αθλούμενο να ρυθμίσει την ταχύτητα ανάλογα με τις ανάγκες και την φυσική του κατάσταση. Μας βοηθάει επίσης να γυμνάσουμε αρκετές μυϊκές ομάδες. Παράλληλα, ένα ακόμη πλεονέκτημα του τρεξίματος στον κυλιόμενο διάδρομο είναι πως μειώνονται αισθητά οι πιθανότητες τραυματισμού, καθώς η λεία επιφάνεια του διαδρόμου δύσκολα θα προκαλέσει κάποιον αναπάντεχο τραυματισμό στα πόδια.\nΣτα θετικά του τρεξίματος στο διάδρομο συγκαταλέγεται και η δυνατότητα της άθλησης ανεξάρτητα από τις διαθέσεις του καιρού. Ακόμη και όταν έξω βρέχει, κάνει κρύο ή έχει πάρα πολύ ζέστη, ο αθλητής, θα συνεχίσει ανενόχλητος την προπόνησή του, πράγμα που σίγουρα δεν θα έκανε αν έτρεχε στο δρόμο. Η αίσθηση της ασφάλειας είναι ένα ακόμη πλεονέκτημα. Πολλοί είναι εκείνοι που φοβούνται να βγουν για τρέξιμο μετά τη δουλειά καθώς έχει ήδη αρχίσει να νυχτώνει.\nΌσον αφορά τα αρνητικά του διαδρόμου φυσικά και υπάρχουν, με πρώτο, την λανθασμένη τεχνική, στην οποία μπορεί να συνηθίσει ο αθλούμενος από την αρχή και να την συνεχίσει καθ’ όλη τη διάρκεια της προπόνησής του. Οι ειδικοί αναφέρουν, πως οι αθλητές συνήθως τρέχουν στο διάδρομο με ένα συγκεκριμένο τρόπο, που αν είναι λανθασμένος από την αρχή, σταδιακά θα συνηθίσουν σε αυτόν και δύσκολα θα αλλάξουν τακτική. Τέλος, πολλοί τον θεωρούν ως το όργανο των μοναχικών ασκούμενων, καθώς συνήθως δεν μας δίνει τη δυνατότητα να γυμναζόμαστε μαζί με άλλους ανθρώπους και για αυτό και πολλοί τον βαριούνται εύκολα.\nNext » » Πώς σχετίζονται οι ασκήσεις ενδυνάμωσης με το σωματικό μας βάρος\n« « PreviousΗ επίδραση της σωματική αδράνειας στην υγεία


Ζέστη το Σάββατο – Στους 32 βαθμούς η θερμοκρασία στα ηπειρωτικά – Πτώση της θερμοκρασίας την Κυριακή | MEGA TV\nΟ υδράργυρος θα φτάσει το Σάββατο στους 32 βαθμούς, συμπεριλαμβανομένης και της Αθήνας (τιμή 6-7 μονάδες πάνω από την φυσιολογική για την εποχή). Οι άνεμοι θα είναι εξασθενημένοι, ωστόσο θα έχουμε και πάλι σκόνη από την Αφρική σε αυξημένες συγκεντρώσεις.\nΕνώ την Κυριακή μπαίνει ένα πρώιμο μελτέμι που θα φέρει πτώση της θερμοκρασίας στους 26 βαθμούς. Θα κάνεις περισσότερη ζέστη στη δυτική Ελλάδα, αλλά στις υπόλοιπες περιοχές της χώρας ο υδράργυρος θα πέσει σε φυσιολογικές τιμές.\nVideos & Απoσπάσματα από LIVE NEWS - 07/05/2021


Τα ζώδια σήμερα Τετάρτη 5 Ιουνίου 2019 – PeristeriNews.gr\nΑρχική » Blog » Άρθρα » Τα ζώδια σήμερα Τετάρτη 5 Ιουνίου 2019\nΤα ζώδια σήμερα Τετάρτη 5 Ιουνίου 2019\nΔιαβάστε την ημερήσια πρόβλεψη για το ζώδιό σας, σήμερα η ζωή όλων πιο όμορφη .\nΗ σημερινή αστρολογική όψη σε ωθεί να αναθερμάνεις τις φιλίες σου, να διασκεδάσεις. Η μέρα φέρνει ανατροπές στα σχέδια που κατάστρωσες ή από απρόβλεπτα έξοδα που θα σε βγάλουν από τον προϋπολογισμό σου ή κάποια ανασφάλεια που προκύπτει στα αισθηματικά σου, και που σου χαλάει την ευχάριστη διάθεση. Πρέπει επίσης να ρίξεις και λίγο το βάρος στα όσα δεν έχεις τακτοποιήσει, ώστε να μην έχεις εκκρεμότητες.\nΗ σημερινή αστρολογική όψη σου γεννά ανασφάλεια κατά πόσον οι δυνατότητες και οι ικανότητες σου έχουν υποχωρήσει σε βαθμό να μην μπορείς να ανταποκριθείς σε όσα είσαι υποχρεωμένος. Η μέρα δεν σε αφήνει να κάνεις κάποιες πιο ευχάριστες σκέψεις που να αποσπάσουν την προσοχή σου από τα όσα απαισιόδοξα σε ταλαιπωρούν, ευτυχώς μόνο προσωρινά. Όμως, όπως λέγεται, ¨αύριο είναι μια άλλη μέρα¨ και τα δυσάρεστα συναισθήματα θα εξαφανιστούν όπως ήρθαν.\nΑπαισιοδοξία και μελαγχολία είναι αυτά που σου φέρνει η μέρα, γιατί έχεις την τάση να τα βλέπεις όλα μαύρα σχετικά με το τι δρόμο θα πάρουν όσα προγραμματίζεις σε όλους τους τομείς, σχέσεις διαπροσωπικές, επαγγελματικές και τα οικονομικά σου. Με δεδομένη την κακή ψυχολογία σου, δυσκολεύουν οι σχέσεις σου στο οικογενειακό περιβάλλον, εξ αίτιας και των δυο μερών, οπότε θα προκύψει για λίγο μια αποστασιοποίηση.\nΗ σημερινή αστρολογική όψη εστιάζει την προσοχή σου σε θέματα που άπτονται της επαγγελματικής σου εξέλιξης και βελτίωσης. Όμως η μέρα σε διδάσκει, ότι κάθε επιτυχία πρέπει να έχει γερά θεμέλια, ώστε να διαρκέσει. Απαιτείται να είσαι οπλισμένος με διάθεση για δουλεία, επιμονή, υπομονή και αισιοδοξία για να μην τα παρατήσεις με την πρώτη δυσκολία και να φθάσεις στο επιθυμητό αποτέλεσμα.\nΗ σημερινή αστρολογική όψη αφήνει το μυαλό σου να ταξιδεύει, να προγραμματίζεις διασκεδάσεις και ξεκούραση. Η μέρα θα σου φέρει ανατροπές με κάθε είδους υποχρεώσεις που θα σε απογοητεύσουν με συνεπεία τον εκνευρισμό. Καταλάγιασε τον και μην τον εξωτερικεύεις στους άλλους, γιατί θα ψυχρανθείτε χωρίς πραγματικό λόγο.\nΣήμερα η απομόνωση και οι αναμνήσεις που προβάλλουν έντονα θέλεις να είναι η μοναδική σου συντροφιά. Η αστρολογική όψη της ημέρας ίσως θα σε αποξενώσει από τους φίλους σου που θα νομίσουν ότι τους αποφεύγεις. Στο χέρι σου είναι να τους παρουσιάσεις με σωστό και εύσχημο τρόπο τους λόγους της αποχής σου από τις παρέες σας.\nΣήμερα η μέρα ρίχνει το φως της στα όσα αφορούν τις κάθε είδους σχέσεις σου, είτε διαπροσωπικές, είτε επαγγελματικές. Όμως η αστρολογική όψη της ημέρας φέρνει δυσκολίες σ’ αυτές, εξ αίτιας της παρορμήσεως σου να φυτρώνεις εκεί που δεν σε σπέρνουν κάνοντας κριτική που άφορα πράγματα άσχετα με σένα. Καλύτερα για σένα θα είναι να επιδιώξεις να απομονωθείς γιατί έτσι θα αποφύγεις δυσάρεστες καταστάσεις και ζημιές στις σχέσεις σου.\nΣκότωσαν άνδρα σε υπόγειο χώρο στάθμευσης στη Γλυφάδα


Ανώδυνη και με απόλυτη ασφάλεια η θεραπεία των κιρσών με laser. – HealthPost.gr\nΑνώδυνη και με απόλυτη ασφάλεια η θεραπεία των κιρσών με laser.\nTOPICS:laserΑγγειοχειρουργόςΑλέξανδρος Ματθαίουθεραπεία των κιρσών\nΚίνδυνος φλεβικής θρόμβωσης αν αφεθούν χωρίς θεραπεία\nΔιπλάσιος ο κίνδυνος από κιρσούς στις γυναίκες από τους άνδρες\n«Η φλεβική νόσος είναι εξελικτική και απαιτεί ιδιαίτερη προσοχή και θεραπεία για να αποφευχθούν σοβαρές συνέπειες για τον ασθενή, όπως είναι η φλεβική θρόμβωση που ‘’κρύβει’’ κίνδυνο πνευμονικής εμβολής, εάν αναπτυχθεί θρόμβος σε κιρσό», τονίζει ο Αγγειοχειρουργός και επικεφαλής του Πρότυπου Κέντρου Φλεβικών Παθήσεων Athens Veincare Clinic, Δρ. Αλέξανδρος Ματθαίου.\nΛαμπερό δέρμα πριν από το ρεβεγιόν\nBe the first to comment on "Ανώδυνη και με απόλυτη ασφάλεια η θεραπεία των κιρσών με laser."


Σας έλειψε ο Σαμαράς; ~ gianniotis\nΔυο χρόνια ΣΥΡΙΖΑ. Δυο χρόνια πρώτη και δεύτερη φορά αριστερά. Έξι μήνες μη ρεαλιστικής διαπραγμάτευσης με ύφος για εσωτερική κατανάλωση και θεωρητικές ιδεοληψίες για εξωτερική γελοιοποίηση. Ένα δημοψήφισμα αυτοαναίρεσης, ταυτόχρονης άρνησης και κατάφασης σε ένα πολλαπλώς χειρότερο μνημόνιο που... ξέσκισε με ένα άρθρο κι έναν νόμο όλες τις υποτιθέμενες κόκκινες γραμμές από τον ΦΠΑ και τους φορολογικούς συντελεστές μέχρι το Υπερταμείο ιδιωτικοποιήσεων των… 99 ετών και τις νέες εισοδηματικές περικοπές.\nΛίγες λέξεις που αρκούν για να περιγράψουν το οικονομικό… μεγαλείο της κυβέρνησης… κοινωνικής σωτηρίας. Που ξεχάστηκε αυτός ο αυτοπροσδιορισμός; Η.. σωτηρία της επαναφοράς της ύφεσης, της αύξησης της ανεργίας, του ατέρμονου αποκλεισμού μας από το πρόγραμμα ποσοτικής χαλάρωσης της ΕΚΤ, της διεθνούς αναξιοπιστίας.\nΚαμιά σωτηρία. Ούτε οικονομική, ούτε κοινωνική. Μια Παιδεία εγκαταλελειμμένη στον κοντόφθαλμο συνδικαλισμό και τους ιδεολογικούς ψυχαναγκασμούς του διεθνισμού. Μια Υγεία που κινείται γύρω από το υβρεολόγιο του Πολάκη αδιάφορη για την καθημερινή κυβερνητική ύβρη στις πλάτες των ασθενών. Μια χώρα έρμαιο των μεταναστευτικών ροών, της αρχικής ελευθεριάζουσας αντίληψης που έμοιαζε με ουσιαστικής πρόσκληση και της κατοπινής ανικανότητας διαχείρισης ενός προβλήματος που οι ίδιοι διόγκωσαν.\nΔυο χρόνια μετά και οι συγκρίσεις είναι αναπόφευκτες. Η μνήμη, όσο και κάποιοι να την απωθούν, έρχεται να εκδικηθεί την οικτρή καθημερινότητα μας. Μια συλλογική αυταπάτη, ένας μαζικός παροξυσμός μεγαλείου και θυμικής έξαρσης που έμπλεξε την θεωρία των παιγνίων με τα παιχνίδια των θεωριών. Όλη η αίγλη και τα πάθη του Έλληνα συμπυκνωμένα σε μια στιγμή, σε μια επιλογή. Επενδεδυμένα με παρορμητικότητα και αφέλεια στο συγκρουσιακό ταμείο που όταν δεν γνωρίζεις πλήρως την λειτουργία του βρίσκεσαι να πληρώνεις βαρύ κι ασήκωτο επιτόκιο.\nΔυο χρόνια πριν. Δεν ήταν τόσο ο θετικός ρυθμός ανάπτυξης, η σταδιακή μείωση της ανεργίας, η εκτίναξη του τουρισμού και των εξαγωγών, η πρώτη προσέγγιση με τις αγορές ή ο περιορισμός των απαιτούμενων μέτρων γύρω στο 1 δισ. Ήταν οι προοπτικές που γέμιζαν τις ψυχές και το μυαλό όλων με θετική διάθεση, με δημιουργικό οίστρο, που έφερναν ξανά στα χείλη τις λέξεις επένδυση, νέο ξεκίνημα, αισιοδοξία.\nΑυτό που μας έκλεψε η εκλογή του ΣΥΡΙΖΑ, – οι περισσότεροι άργησαν πολύ να το καταλάβουν αποσβολωμένοι μέσα στο σύννεφο της… επανάστασης -, ήταν την στέρεη, αποδεδειγμένη αλλαγή της ψυχολογίας σε όλα τα επίπεδα, εντός κι εκτός χώρας, την βεβαιότητα ότι αξίζει να πιστέψουμε σε ένα καλύτερο μέλλον, στην κλιμακωτή αλλά οριστική αποδέσμευση από τις μνημονιακές δαγκάνες, στην ανάκτηση της αξιοπρέπειας και της διπλωματικής οντότητας μας.\nΔυο χρόνια μετά, πόσο σας έλειψε ο Σαμαράς; Για αρχή παραδεχτείτε την αλήθεια στον εαυτό σας. Όλοι εσείς που ήσασταν μαχητικά απέναντι, σκωπτικά δίπλα, υπονομευτικά πλάι. Ξεκινήστε από την προσωπική εξομολόγηση χωρίς εξευμενισμό προθέσεων. Δώστε στον εαυτό σας άφεση αμαρτιών, γιατί την τιμωρία την ανέλαβε ο ΣΥΡΙΖΑ, και αποφασίστε πως θέλετε να διαμορφώσετε το αύριο. Όσο ακόμη μπορούμε να ονειρευόμαστε με ανοιχτά τα μάτια και τα μυαλά!


Σχέσεις που στραγγίζουν την ενέργειά σου – mazimagazine.gr\nΚάποιες σχέσεις σού στραγγίζουν συστηματικά την ενέργεια, τόσο με φανερούς όσο και με υπόγειους τρόπους. Υπάρχουν αρκετοί τύποι ανθρώπων σύμφωνα με το newagemama.com,που σε εξαντλούν ή σε βγάζουν από το δρόμο της εξαιρετικής φροντίδας του εαυτού σου.\nΠρόκειται για τον ενδεή ψυχικά άνθρωπο, που «ρουφάει» την ενέργειά σου, ζητώντας συνεχώς καθοδήγηση, υποστήριξη, συμβουλές, πληροφορίες ή οτιδήποτε άλλο χρειάζεται για να νιώσει καλύτερα εκείνη τη στιγμή. Εξαιτίας της ανασφάλειάς του, η συζήτηση περιστρέφεται σχεδόν πάντα γύρω από τον εαυτό του, κι εσύ σχεδόν μπορείς να νιώσεις το ρούφηγμα της ενέργειάς σου στη διάρκεια της κουβέντας.\nΑυτό το άτομο αποφεύγει την ανάπτυξη στενών σχέσεων με το να μιλάει για τους άλλους πίσω από την πλάτη τους. Ο κουτσομπόλης παίρνει ενέργεια αναμεταδίδοντας ιστορίες και απόψεις χρησιμοποιώντας το «φτυάρι» του. Κουτσομπολεύοντας τους άλλους, δημιουργεί μια έλλειψη ασφάλειας στις σχέσεις του, είτε το αντιλαμβάνεται είτε όχι. Στο κάτω-κάτω, αν μιλάει για κάποιους άλλους θα μιλάει και για σένα.\n6.000 άνεργοι θα προσληφθούν σε επιχειρήσεις για 12 μήνες\n5ος Πανελλαδικός Ταυτόχρονος Δημόσιος Θηλασμός στην Κόρινθο


Δημοσιονομικά και αντικειμενικές αξίες στο «μικροσκόπιο» των θεσμών - Ειδήσεις - νέα - Το Βήμα Online\nΔημοσιονομικά και αντικειμενικές αξίες στο «μικροσκόπιο» των θεσμών\nΔημοσιονομικά και αντικειμενικές αξίες είναι την Πέμπτη, στο «μικροσκόπιο» των θεσμών.\n17 Μαΐου 2018, 08:04 Ενημερώθηκε: 17 Μαΐου 2018, 08:04\nΣτο Χίλτον το δημοσιονομικό μπαίνει στο τραπέζι των διαπραγματεύσεων στις επαφές των υπουργών της κυβέρνησης με τους επικεφαλής των κλιμακίων των θεσμών στο πλαίσιο της τέταρτης αξιολόγησης.\nΟι θεσμοί κάθονται στο τραπέζι των διαπραγματεύσεων με διαφορετική αφετηρία καθώς το ΔΝΤ βλέπει για φέτος το πρωτογενές πλεόνασμα στο 2,9% ενώ εκτιμά ότι το 3,5% μπορεί να επιτευχθεί το 2019 μόνο αν κουτσουρευτεί το αφορολόγητο. Οι Ευρωπαίοι από την άλλη πλευρά εμφανίζονται ποιο αισιόδοξοι και ποιο κοντά στις ελληνικές θέσεις παρά το γεγονός ότι και αυτοί έχουν κατεβάσει τον πήχη της ανάπτυξης για το 2018 και το 2019.\n«Υπάρχουν τέσσερα – πέντε δύσκολα θέματα» παραδέχτηκε χθες στέλεχος του υπουργείου Οικονομικών, προσθέτοντας πάντως ότι υπάρχει αυτοπεποίθηση για το κλείσιμο των δύσκολων θεμάτων.\nΤο ίδιο στέλεχος του υπουργείου Οικονομικών ανέφερε πως σήμερα έγινε εκτενής συζήτηση για τα θέματα ιδιωτικοποιήσεων και ενέργειας και πως έγινε προγραμματισμός για τις συναντήσεις των επόμενων ημερών.\nΤα τεχνικά κλιμάκια των Θεσμών βρίσκονται από τη Δευτέρα στην Αθήνα για να εξετάσουν την πρόοδο που έχει σημειώσει η ελληνική κυβέρνηση ως προς την υλοποίηση των 88 προαπαιτουμένων.\nΌσον αφορά τις αντικειμενικές κυβέρνηση και δανειστές συμφώνησαν ότι μέχρι τις 14 Ιουνίου θα πρέπει να έχει υπογραφεί η υπουργική απόφαση που θα αλλάζει τις τιμές σε 10.000 ζώνες σε όλη την επικράτεια. Μέχρι την ίδια ημερομηνία θα πρέπει να έχει κριθεί και η τύχη του ΕΝΦΙΑ που θα κληθούν να πληρώσουν φέτος πάνω από 7 εκατ. ιδιοκτήτες ακινήτων. Οι αυξομειώσεις που θα γίνουν στις τιμές ζώνης θα καθορίσουν εάν χρειαστεί να γίνουν παρεμβάσεις στους συντελεστές του ΕΝΦΙΑ προκειμένου να διασφαλιστεί ο ετήσιος εισπρακτικός στόχος των 2,65 δισ.ευρώ.